title: 2005/476/EY: Neuvoston päätös, tehty 21 päivänä kesäkuuta 2005, esikuoritusta riisistä kannettavien tullien laskentamenetelmää koskevan Euroopan yhteisön ja Amerikan yhdysvaltojen välisen sopimuksen tekemisestä kirjeenvaihtona sekä päätösten 2004/617/EY, 2004/618/EY ja 2004/619/EY muuttamisesta

text:
               1.7.2005

               FI

               Euroopan unionin virallinen lehti

               L 170/67

         NEUVOSTON PÄÄTÖS,
   tehty 21 päivänä kesäkuuta 2005,
   esikuoritusta riisistä kannettavien tullien laskentamenetelmää koskevan Euroopan yhteisön ja Amerikan yhdysvaltojen välisen sopimuksen tekemisestä kirjeenvaihtona sekä päätösten 2004/617/EY, 2004/618/EY ja 2004/619/EY muuttamisesta
   (2005/476/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 133 artiklan yhdessä sen 300 artiklan 2 kohdan ensimmäisen alakohdan ensimmäisen virkkeen kanssa,
   ottaa huomioon komission ehdotuksen,
   sekä katsoo seuraavaa:

               (1)

               Neuvosto valtuutti komission 26 päivänä kesäkuuta 2003 avaamaan GATT 1994 -sopimuksen XXVIII artiklan mukaiset neuvottelut eräiden riisiä koskevien myönnytysten muuttamiseksi. Euroopan yhteisö ilmoitti 2 päivänä heinäkuuta 2003 WTO:lle aikeestaan muuttaa eräitä EY:n luettelossa CXL mainittuja myönnytyksiä.

               (2)

               Komissio on käynyt neuvotteluja perustamissopimuksen 133 artiklalla perustettua komiteaa kuullen ja neuvoston antamien neuvotteluohjeiden mukaisesti.

               (3)

               Komissio on neuvotellut Amerikan yhdysvaltojen, Thaimaan, Intian ja Pakistanin kanssa. Amerikan yhdysvallat on HS-koodiin 1006 20 (esikuorittu riisi) kuuluvien tuotteiden tärkein toimittaja ja HS-koodiin 1006 30 (hiottu riisi) kuuluvien tuotteiden merkittävä toimittaja; Thaimaa on HS-koodiin 1006 30 (hiottu riisi) kuuluvien tuotteiden tärkein toimittaja ja HS koodiin 1006 20 (esikuorittu riisi) kuuluvien tuotteiden merkittävä toimittaja; Intia ja Pakistan ovat kumpikin HS-koodiin 1006 20 (esikuorittu riisi) kuuluvien tuotteiden merkittäviä toimittajia.

               (4)

               Intian ja Pakistanin kanssa tehdyt sopimukset on yhteisön puolesta hyväksytty neuvoston päätöksillä 2004/617/EY (1) ja 2004/618/EY (2). Esikuoritulle riisille (CN-koodi 1006 20) ja hiotulle riisille (CN-koodi 1006 30) vahvistettiin uusi tulli neuvoston päätöksellä 2004/619/EY (3).

               (5)

               Komissio on neuvotellut Euroopan yhteisön ja Amerikan yhdysvaltojen välisen kirjeenvaihtona tehdyn sopimuksen, joka olisi hyväksyttävä.

               (6)

               Jotta voitaisiin varmistaa, että sopimusta voidaan soveltaa täysimääräisesti 1 päivästä maaliskuuta 2005 siihen saakka, kun riisin yhteisestä markkinajärjestelystä 29 päivänä syyskuuta 2003 annettu neuvoston asetus (EY) N:o 1785/2003 (4) muutetaan, komissiolle olisi annettava lupa vahvistaa väliaikaisia poikkeuksia kyseisestä asetuksesta sekä vahvistaa soveltamista koskevia toimenpiteitä.

               (7)

               Päätösten 2004/617/EY, 2004/618/EY ja 2004/619/EY vastaavia poikkeuksia olisi jatkettava samasta syystä 30 päivään kesäkuuta 2006.

               (8)

               Oikeusvarmuuden vuoksi päätöksissä 2004/617/EY ja 2004/618/EY on lisäksi aiheellista selventää, että komissiolle kyseisten sopimusten soveltamista varten annettu lupa myöntää väliaikaisia poikkeuksia asetuksesta (EY) N:o 1785/2003 sisältää myös luvan vahvistaa yksityiskohtaisia soveltamista koskevia toimenpiteitä.

               (9)

               Tämän päätöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (5) mukaisesti,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta esikuoritusta riisistä kannettavien tullien laskentamenetelmää koskeva Euroopan yhteisön ja Amerikan yhdysvaltojen välinen kirjeenvaihtona tehty sopimus.
   Sopimuksen teksti on tämän päätöksen liitteenä.
   2 artikla
   1.   Siinä määrin kuin on tarpeen sopimuksen täysimääräisen soveltamisen varmistamiseksi 1 päivästä maaliskuuta 2005 alkaen, komissio voi poiketa asetuksen (EY) N:o 1785/2003 säännöksistä tämän päätöksen 6 artiklan 2 kohdassa tarkoitettua menettelyä noudattaen siihen saakka, kun kyseinen asetus muutetaan, mutta enintään 30 päivään kesäkuuta 2006 asti.
   2.   Komissio vahvistaa sopimuksen soveltamista koskevat yksityiskohtaiset säännöt tämän päätöksen 6 artiklan 2 kohdassa säädetyn menettelyn mukaisesti.
   3 artikla
   Korvataan päätöksen 2004/617/EY 2 artikla seuraavasti:

      ”2 artikla
      1.   Siinä määrin kuin on tarpeen sopimuksen täysimääräisen soveltamisen varmistamiseksi 1 päivään syyskuuta 2004 mennessä, komissio voi poiketa asetuksen (EY) N:o 1785/2003 säännöksistä tämän päätöksen 3 artiklan 2 kohdassa tarkoitettua menettelyä noudattaen siihen saakka, kun kyseinen asetus muutetaan, mutta enintään 30 päivään kesäkuuta 2006 asti.
      2.   Komissio vahvistaa sopimuksen soveltamista koskevat yksityiskohtaiset säännöt tämän päätöksen 3 artiklan 2 kohdassa säädetyn menettelyn mukaisesti.”

   4 artikla
   Korvataan päätöksen 2004/618/EY 2 artikla seuraavasti:

      ”2 artikla
      1.   Siinä määrin kuin on tarpeen sopimuksen täysimääräisen soveltamisen varmistamiseksi 1 päivään syyskuuta 2004 mennessä, komissio voi poiketa asetuksen (EY) N:o 1785/2003 säännöksistä tämän päätöksen 3 artiklan 2 kohdassa tarkoitettua menettelyä noudattaen siihen saakka, kun kyseinen asetus muutetaan, mutta enintään 30 päivään kesäkuuta 2006 asti.
      2.   Komissio vahvistaa sopimuksen soveltamista koskevat yksityiskohtaiset säännöt tämän päätöksen 3 artiklan 2 kohdassa säädetyn menettelyn mukaisesti.”

   5 artikla
   Korvataan päätöksen 2004/619/EY 2 artiklassa ilmaisu ”30 päivään kesäkuuta 2005” ilmaisulla ”30 päivään kesäkuuta 2006”.
   6 artikla
   1.   Komissiota avustaa asetuksen (EY) N:o 1784/2003 (6) 25 artiklalla perustettu viljan hallintokomitea.
   2.   Jos tähän kohtaan viitataan, sovelletaan päätöksen 1999/468/EY 4 ja 7 artiklaa.
   Päätöksen 1999/468/EY 4 artiklan 3 kohdassa tarkoitettu määräaika vahvistetaan yhdeksi kuukaudeksi.
   3.   Komitea vahvistaa työjärjestyksensä.
   7 artikla
   Neuvoston puheenjohtaja oikeutetaan nimeämään henkilö, jolla on valtuudet allekirjoittaa sopimus yhteisöä sitovasti (7).

      Tehty Luxemburgissa 21 päivänä kesäkuuta 2005.

            Neuvoston puolesta

            Puheenjohtaja

         F. BODEN

      (1)  EUVL L 279, 28.8.2004, s. 17.

      (2)  EUVL L 279, 28.8.2004, s. 23.

      (3)  EUVL L 279, 28.8.2004, s. 29.

      (4)  EUVL L 270, 21.10.2003, s. 96.

      (5)  EYVL L 184, 17.7.1999, s. 23.

      (6)  EUVL L 270, 21.10.2003, s. 78.

      (7)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.
   KÄÄNNÖS
   Euroopan yhteisön ja Amerikan yhdysvaltojen välinen
   KIRJEENVAIHTONA TEHTY SOPIMUS
   esikuoritusta riisistä kannettavien tullien laskentamenetelmästä
   Arvoisa Herra,
   Euroopan yhteisön (EY) ja Amerikan yhdysvaltojen välillä käytyjen neuvottelujen perusteella EY hyväksyy seuraavat päätelmät.
   Tietystä esikuoritusta riisistä kannettava tulli (CN-koodi 1006 20)
   1.   EY kantaa tietystä esikuoritusta riisistä tullia 2–7 kohdan mukaisesti.
   2.   Vuotuisen viitetuonnin taso

               a)

               Ensimmäinen markkinointivuosi: tämän sopimuksen mukaisena ensimmäisenä markkinointivuonna (1.9.2004–31.8.2005) vuotuisen viitetuonnin taso lasketaan mitä tahansa alkuperää olevan esikuoritun riisin keskimääräisenä määränä, joka on tuotu 25 jäsenvaltion yhteisöön (EY-25) markkinointivuosina 1.9.1999–31.8.2000, 1.9.2000–31.8.2001 ja 1.9.2001–31.8.2002, josta on vähennetty EY-25:een tuodun esikuoritun Basmati-riisin määrä ja jota on korotettu 10 prosentilla (eli 431 678 metristä tonnia).

               b)

               Seuraavina markkinointivuosina tehtävä korotus: kunakin markkinointivuonna 2005/2006, 2006/2007 ja 2007/2008 vuotuista viitetuonnin tasoa korotetaan edeltävän markkinointivuoden tasosta 6 000 metrisellä tonnilla/vuosi. Osapuolten on viimeistään 90 päivää ennen markkinointivuoden 1.9.2007–31.8.2008 päättymistä aloitettava neuvottelut seuraavina markkinointivuosina tehtävistä vuotuisista korotuksista ottaen huomioon EY:n riisimarkkinoiden ja erityisesti kulutuksen kehitys sekä sovittava vuotuisesta korotuksesta viimeistään 31 päivänä elokuuta 2008.

         3.   Kuuden kuukauden viitetuonnin taso: kuuden kuukauden viitetuonnin tasoksi määritellään kunakin markkinointivuonna 50 prosenttia edellä 2 kohdan mukaisesti lasketusta vuotuisen viitetuonnin tasosta, joten ensimmäisenä markkinointivuonna kuuden kuukauden viitetuonnin taso olisi 215 839 metristä tonnia.
   4.   Kannettavan tullin mukauttaminen vuoden puolivälissä: EY tarkastelee kannettavaa tullia 10 päivän kuluessa kunkin markkinointivuoden ensimmäisten kuuden kuukauden päättymisestä ja mukauttaa sitä tarvittaessa seuraavasti:

               a)

               jos esikuoritun riisin tosiasiallinen tuonti oli juuri päättyneellä kuuden kuukauden jaksolla yli 15 prosenttia edellä 3 kohdan mukaisesti laskettua kuuden kuukauden viitetuonnin tasoa alhaisempi (eli ensimmäisen markkinointivuoden osalta alle 183 463 metristä tonnia), EY:n kantama tulli on 30 euroa metriseltä tonnilta;

               b)

               jos esikuoritun riisin tosiasiallinen tuonti oli juuri päättyneellä kuuden kuukauden jaksolla yli 15 prosenttia edellä 3 kohdan mukaisesti laskettua kuuden kuukauden viitetuonnin tasoa korkeampi (eli ensimmäisen markkinointivuoden osalta yli 248 215 metristä tonnia), EY:n kantama tulli on 65 euroa metriseltä tonnilta;

               c)

               jos esikuoritun riisin tosiasiallinen tuonti poikkesi juuri päättyneellä kuuden kuukauden jaksolla enintään 15 prosenttia edellä 3 kohdan mukaisesti lasketusta kuuden kuukauden viitetuonnin tasosta (eli tuonti oli ensimmäisen markkinointivuoden osalta 183 463–248 215 metristä tonnia), kannettavaksi tulliksi vahvistetaan 42,5 euroa metriseltä tonnilta.

         Edellä a–c alakohdan soveltamista varten esikuoritun riisin tosiasiallisena tuontina pidetään kaikkea EY-25:een tulevan, mitä tahansa alkuperää olevan CN-koodiin 1006 20 kuuluvan esikuoritun riisin tuontia, josta on vähennetty esikuoritun Basmati-riisin tuonti EY-25:een.
   5.   Kannettavan tullin mukauttaminen vuoden lopussa: EY tarkastelee kannettavaa tullia 10 päivän kuluessa kunkin markkinointivuoden päättymisestä ja mukauttaa sitä tarvittaessa seuraavasti:

               a)

               jos esikuoritun riisin tosiasiallinen tuonti oli juuri päättyneenä markkinointivuonna yli 15 prosenttia edellä 2 kohdan mukaisesti kyseisten 12 kuukauden osalta laskettua vuotuista viitetuonnin tasoa alhaisempi (eli ensimmäisen markkinointivuoden osalta alle 366 926 metristä tonnia), EY:n kantama tulli on 30 euroa metriseltä tonnilta;

               b)

               jos esikuoritun riisin tosiasiallinen tuonti oli juuri päättyneenä markkinointivuonna yli 15 prosenttia edellä 2 kohdan mukaisesti kyseisten 12 kuukauden osalta laskettua vuotuista viitetuonnin tasoa korkeampi (eli ensimmäisen markkinointivuoden osalta yli 496 430 metristä tonnia), EY:n kantama tulli on 65 euroa metriseltä tonnilta;

               c)

               jos esikuoritun riisin tosiasiallinen tuonti poikkesi juuri päättyneenä markkinointivuonna enintään 15 prosenttia edellä 2 kohdan mukaisesti kyseisten 12 kuukauden osalta lasketusta vuotuisesta viitetuonnin tasosta (eli tuonti oli ensimmäisen markkinointivuoden osalta 366 926–496 430 metristä tonnia), EY:n kantama tulli on 42,5 euroa metriseltä tonnilta.

         Edellä a–c alakohdan soveltamista varten esikuoritun riisin tosiasiallisena tuontina pidetään kaikkea EY-25:een tulevan, mitä tahansa alkuperää olevan CN-koodiin 1006 20 kuuluvan esikuoritun riisin tuontia, josta on vähennetty esikuoritun Basmati-riisin tuonti EY-25:een.
   6.   Tiedot: Edellä 4 ja 5 kohdassa tarkoitettu vuotuisen ja kuuden kuukauden tosiasiallisen tuontitason laskenta perustuu EY:n riisintuontilisenssejä koskeviin tietoihin. EY julkaisee nämä tiedot Internetissä viikoittain.
   7.   Avoimuus: EY laatii viipymättä julkisen tiedonannon kannettavaan tulliin tehdyistä mukautuksista.
   8.   Neuvottelut: Osapuolten on toisen osapuolen pyynnöstä aloitettava 30 päivän kuluessa tällaisen pyynnön vastaanottamisesta neuvottelut sopimuksen soveltamisalaan kuuluvista asioista.
   9.   Jos osapuolet eivät 30 päivän kuluessa neuvottelupyynnön vastaanottamisesta pääse sopuun neuvoteltavista seikoista, Yhdysvallat voi ilmoittaa EY:lle kirjallisesti, että se aikoo käyttää GATT 1994 -sopimuksen XXVIII artiklan 3 (a) kohdan mukaisia oikeuksia, kuten jäljempänä 10 kohdassa määrätään, ja EY voi ilmoittaa Yhdysvalloille kirjallisesti, että se aikoo irtisanoa tämän sopimuksen, kuten jäljempänä 11 kohdassa määrätään.
   10.   GATT 1994 -sopimuksen XXVIII artiklan mukaisten oikeuksien käyttöä koskevan määräajan jatkaminen:

               a)

               Osapuolet sopivat, että XXVIII artiklan 3 (a) kohdan mukaista oleellisesti vastaavien myönnytysten peruuttamista koskevaa määräaikaa jatketaan. Yhdysvallat voi näin ollen käyttää XXVIII artiklan 3 (a) kohdan mukaisia, oleellisesti vastaavien myönnytysten peruuttamista koskevia oikeuksia milloin tahansa, kun 30 päivää on kulunut Yhdysvaltain EY:lle toimittamasta, näiden oikeuksien käyttämistä koskevasta kirjallisesta ilmoituksesta, ja EY ei voi estää Yhdysvaltoja ryhtymästä XXVIII artiklan 3 (a) kohdan mukaisiin toimenpiteisiin sillä perusteella, että niiden toteuttamisen määräaika oli päättynyt.

               b)

               Sen estämättä, mitä edellä a alakohdassa määrätään, Yhdysvallat ei voi käyttää oleellisesti vastaavien myönnytysten peruuttamista koskevia oikeuksia, ellei se ole pyytänyt neuvottelujen aloittamista ja toimittanut edellä olevan 9 kohdan mukaista ilmoitusta. Jos EY irtisanoo sopimuksen, Yhdysvallat on oikeutettu käyttämään viipymättä kaikkia XXVIII artiklan 3 (a) kohdan mukaisesti sovellettavia oikeuksia.

         11.   EY ei voi irtisanoa tätä sopimusta, ellei se ole pyytänyt neuvotteluja ja toimittanut edellä olevan 9 kohdan mukaista ilmoitusta. EY voi irtisanoa sopimuksen milloin tahansa 30 päivän kuluttua 9 kohdassa tarkoitetun ilmoituksen antamisesta. Jos Yhdysvallat peruuttaa edellä 10 kohdassa tarkoitetut myönnytykset, EY on oikeutettu irtisanomaan tämän sopimuksen viipymättä.
   12.   Jollei 10 kohdan määräyksistä muuta johdu, tämä sopimus ei rajoita EY:n oikeuksia vastustaa Yhdysvaltojen toteuttamaa myönnytysten peruuttamista, jos se katsoo, että peruuttaminen on vastoin GATT 1994 -sopimuksen XXVIII artiklaa tai muita WTO-sopimuksen asiaankuuluvia määräyksiä.
   13.   EY neuvottelee ja tekee yhteistyötä Yhdysvaltojen kanssa saadakseen WTO:n yleisneuvoston hyväksynnän XXVIII artiklan 3 (a) kohdan mukaisen oleellisesti vastaavien myönnytysten peruuttamista koskevan määräajan jatkamiseksi.
   14.   Osapuolten on hyväksyttävä tämä sopimus omia menettelyjään noudattaen. EY katsoo, että tämä sopimus ei muodosta ennakkotapausta tuleville XXVIII artiklan mukaisille neuvotteluille.
   15.   Tämän sopimuksen määräyksiä sovelletaan 1 päivästä maaliskuuta 2005. EY ottaa tätä tarkoitusta varten käyttöön tarvittavat sisäiset menettelyt varmistaakseen 4 kohdan täytäntöönpanon 1 päivän maaliskuuta 2005 ja 31 päivän elokuuta 2005 välisenä aikana toteutettavaa esikuoritun riisin tuontia varten.
   Olisin kiitollinen, jos voisitte vahvistaa hallituksenne olevan yhtä mieltä edellä olevasta.
   Vastaanottakaa, Arvoisa Herra, korkeimman kunnioitukseni vakuutus.

         Euroopan yhteisön puolesta

   Arvoisa Herra,
   Minulla on kunnia ilmoittaa vastaanottaneeni seuraavan tänään päivätyn kirjeenne:

      ”Euroopan yhteisön (EY) ja Amerikan yhdysvaltojen välillä käytyjen neuvottelujen perusteella EY hyväksyy seuraavat päätelmät.
      Tietystä esikuoritusta riisistä kannettava tulli (CN-koodi 1006 20)
      1.   EY kantaa tietystä esikuoritusta riisistä tullia 2–7 kohdan mukaisesti.
      2.   Vuotuisen viitetuonnin taso

                  a)

                  Ensimmäinen markkinointivuosi: tämän sopimuksen mukaisena ensimmäisenä markkinointivuonna (1.9.2004–31.8.2005) vuotuisen viitetuonnin taso lasketaan mitä tahansa alkuperää olevan esikuoritun riisin keskimääräisenä määränä, joka on tuotu 25 jäsenvaltion yhteisöön (EY-25) markkinointivuosina 1.9.1999–31.8.2000, 1.9.2000–31.8.2001 ja 1.9.2001–31.8.2002, josta on vähennetty EY-25:een tuodun esikuoritun Basmati-riisin määrä ja jota on korotettu 10 prosentilla (eli 431 678 metristä tonnia).

                  b)

                  Seuraavina markkinointivuosina tehtävä korotus: kunakin markkinointivuonna 2005/2006, 2006/2007 ja 2007/2008 vuotuista viitetuonnin tasoa korotetaan edeltävän markkinointivuoden tasosta 6 000 metrisellä tonnilla/vuosi. Osapuolten on viimeistään 90 päivää ennen markkinointivuoden 1.9.2007–31.8.2008 päättymistä aloitettava neuvottelut seuraavina markkinointivuosina tehtävistä vuotuisista korotuksista ottaen huomioon EY:n riisimarkkinoiden ja erityisesti kulutuksen kehitys sekä sovittava vuotuisesta korotuksesta viimeistään 31 päivänä elokuuta 2008.

            3.   Kuuden kuukauden viitetuonnin taso: kuuden kuukauden viitetuonnin tasoksi määritellään kunakin markkinointivuonna 50 prosenttia edellä 2 kohdan mukaisesti lasketusta vuotuisen viitetuonnin tasosta, joten ensimmäisenä markkinointivuonna kuuden kuukauden viitetuonnin taso olisi 215 839 metristä tonnia.
      4.   Kannettavan tullin mukauttaminen vuoden puolivälissä: EY tarkastelee kannettavaa tullia 10 päivän kuluessa kunkin markkinointivuoden ensimmäisten kuuden kuukauden päättymisestä ja mukauttaa sitä tarvittaessa seuraavasti:

                  a)

                  jos esikuoritun riisin tosiasiallinen tuonti oli juuri päättyneellä kuuden kuukauden jaksolla yli 15 prosenttia edellä 3 kohdan mukaisesti laskettua kuuden kuukauden viitetuonnin tasoa alhaisempi (eli ensimmäisen markkinointivuoden osalta alle 183 463 metristä tonnia), EY:n kantama tulli on 30 euroa metriseltä tonnilta;

                  b)

                  jos esikuoritun riisin tosiasiallinen tuonti oli juuri päättyneellä kuuden kuukauden jaksolla yli 15 prosenttia edellä 3 kohdan mukaisesti laskettua kuuden kuukauden viitetuonnin tasoa korkeampi (eli ensimmäisen markkinointivuoden osalta yli 248 215 metristä tonnia), EY:n kantama tulli on 65 euroa metriseltä tonnilta;

                  c)

                  jos esikuoritun riisin tosiasiallinen tuonti poikkesi juuri päättyneellä kuuden kuukauden jaksolla enintään 15 prosenttia edellä 3 kohdan mukaisesti lasketusta kuuden kuukauden viitetuonnin tasosta (eli tuonti oli ensimmäisen markkinointivuoden osalta 183 463–248 215 metristä tonnia), kannettavaksi tulliksi vahvistetaan 42,5 euroa metriseltä tonnilta.

            Edellä a–c alakohdan soveltamista varten esikuoritun riisin tosiasiallisena tuontina pidetään kaikkea EY-25:een tulevan, mitä tahansa alkuperää olevan CN-koodiin 1006 20 kuuluvan esikuoritun riisin tuontia, josta on vähennetty esikuoritun Basmati-riisin tuonti EY-25:een.
      5.   Kannettavan tullin mukauttaminen vuoden lopussa: EY tarkastelee kannettavaa tullia 10 päivän kuluessa kunkin markkinointivuoden päättymisestä ja mukauttaa sitä tarvittaessa seuraavasti:

                  a)

                  jos esikuoritun riisin tosiasiallinen tuonti oli juuri päättyneenä markkinointivuonna yli 15 prosenttia edellä 2 kohdan mukaisesti kyseisten 12 kuukauden osalta laskettua vuotuista viitetuonnin tasoa alhaisempi (eli ensimmäisen markkinointivuoden osalta alle 366 926 metristä tonnia), EY:n kantama tulli on 30 euroa metriseltä tonnilta;

                  b)

                  jos esikuoritun riisin tosiasiallinen tuonti oli juuri päättyneenä markkinointivuonna yli 15 prosenttia edellä 2 kohdan mukaisesti kyseisten 12 kuukauden osalta laskettua vuotuista viitetuonnin tasoa korkeampi (eli ensimmäisen markkinointivuoden osalta yli 496 430 metristä tonnia), EY:n kantama tulli on 65 euroa metriseltä tonnilta;

                  c)

                  jos esikuoritun riisin tosiasiallinen tuonti poikkesi juuri päättyneenä markkinointivuonna enintään 15 prosenttia edellä 2 kohdan mukaisesti kyseisten 12 kuukauden osalta lasketusta vuotuisesta viitetuonnin tasosta (eli tuonti oli ensimmäisen markkinointivuoden osalta 366 926–496 430 metristä tonnia), EY:n kantama tulli on 42,5 euroa metriseltä tonnilta.

            Edellä a–c alakohdan soveltamista varten esikuoritun riisin tosiasiallisena tuontina pidetään kaikkea EY-25:een tulevan, mitä tahansa alkuperää olevan CN-koodiin 1006 20 kuuluvan esikuoritun riisin tuontia, josta on vähennetty esikuoritun Basmati-riisin tuonti EY-25:een.
      6.   Tiedot: Edellä 4 ja 5 kohdassa tarkoitettu vuotuisen ja kuuden kuukauden tosiasiallisen tuontitason laskenta perustuu EY:n riisintuontilisenssejä koskeviin tietoihin. EY julkaisee nämä tiedot Internetissä viikoittain.
      7.   Avoimuus: EY laatii viipymättä julkisen tiedonannon kannettavaan tulliin tehdyistä mukautuksista.
      8.   Neuvottelut: Osapuolten on toisen osapuolen pyynnöstä aloitettava 30 päivän kuluessa tällaisen pyynnön vastaanottamisesta neuvottelut sopimuksen soveltamisalaan kuuluvista asioista.
      9.   Jos osapuolet eivät 30 päivän kuluessa neuvottelupyynnön vastaanottamisesta pääse sopuun neuvoteltavista seikoista, Yhdysvallat voi ilmoittaa EY:lle kirjallisesti, että se aikoo käyttää GATT 1994 -sopimuksen XXVIII artiklan 3 (a) kohdan mukaisia oikeuksia, kuten jäljempänä 10 kohdassa määrätään, ja EY voi ilmoittaa Yhdysvalloille kirjallisesti, että se aikoo irtisanoa tämän sopimuksen, kuten jäljempänä 11 kohdassa määrätään.
      10.   GATT 1994 -sopimuksen XXVIII artiklan mukaisten oikeuksien käyttöä koskevan määräajan jatkaminen:

                  a)

                  Osapuolet sopivat, että XXVIII artiklan 3 (a) kohdan mukaista oleellisesti vastaavien myönnytysten peruuttamista koskevaa määräaikaa jatketaan. Yhdysvallat voi näin ollen käyttää XXVIII artiklan 3 (a) kohdan mukaisia, oleellisesti vastaavien myönnytysten peruuttamista koskevia oikeuksia milloin tahansa, kun 30 päivää on kulunut Yhdysvaltain EY:lle toimittamasta, näiden oikeuksien käyttämistä koskevasta kirjallisesta ilmoituksesta, ja EY ei voi estää Yhdysvaltoja ryhtymästä XXVIII artiklan 3 (a) kohdan mukaisiin toimenpiteisiin sillä perusteella, että niiden toteuttamisen määräaika oli päättynyt.

                  b)

                  Sen estämättä, mitä edellä a alakohdassa määrätään, Yhdysvallat ei voi käyttää oleellisesti vastaavien myönnytysten peruuttamista koskevia oikeuksia, ellei se ole pyytänyt neuvottelujen aloittamista ja toimittanut edellä olevan 9 kohdan mukaista ilmoitusta. Jos EY irtisanoo sopimuksen, Yhdysvallat on oikeutettu käyttämään viipymättä kaikkia XXVIII artiklan 3 (a) kohdan mukaisesti sovellettavia oikeuksia.

            11.   EY ei voi irtisanoa tätä sopimusta, ellei se ole pyytänyt neuvotteluja ja toimittanut edellä olevan 9 kohdan mukaista ilmoitusta. EY voi irtisanoa sopimuksen milloin tahansa 30 päivän kuluttua 9 kohdassa tarkoitetun ilmoituksen antamisesta. Jos Yhdysvallat peruuttaa edellä 10 kohdassa tarkoitetut myönnytykset, EY on oikeutettu irtisanomaan tämän sopimuksen viipymättä.
      12.   Jollei 10 kohdan määräyksistä muuta johdu, tämä sopimus ei rajoita EY:n oikeuksia vastustaa Yhdysvaltojen toteuttamaa myönnytysten peruuttamista, jos se katsoo, että peruuttaminen on vastoin GATT 1994 -sopimuksen XXVIII artiklaa tai muita WTO-sopimuksen asiaankuuluvia määräyksiä.
      13.   EY neuvottelee ja tekee yhteistyötä Yhdysvaltojen kanssa saadakseen WTO:n yleisneuvoston hyväksynnän XXVIII artiklan 3 (a) kohdan mukaisen oleellisesti vastaavien myönnytysten peruuttamista koskevan määräajan jatkamiseksi.
      14.   Osapuolten on hyväksyttävä tämä sopimus omia menettelyjään noudattaen. EY katsoo, että tämä sopimus ei muodosta ennakkotapausta tuleville XXVIII artiklan mukaisille neuvotteluille.
      15.   Tämän sopimuksen määräyksiä sovelletaan 1 päivästä maaliskuuta 2005. EY ottaa tätä tarkoitusta varten käyttöön tarvittavat sisäiset menettelyt varmistaakseen 4 kohdan täytäntöönpanon 1 päivän maaliskuuta 2005 ja 31 päivän elokuuta 2005 välisenä aikana toteutettavaa esikuoritun riisin tuontia varten.”

   Amerikan yhdysvalloilla on kunnia vahvistaa olevansa yhtä mieltä kirjeen sisällöstä.
   Vastaanottakaa, Arvoisa Herra, korkeimman kunnioitukseni vakuutus.

         Amerikan yhdysvaltojen puolesta


title: Neuvoston päätös (YUTP) 2016/1137, annettu 12 päivänä heinäkuuta 2016, Keski-Afrikan tasavallassa toteutettavan Euroopan unionin YTPP-sotilaskoulutusoperaation (EUTM RCA) aloittamisesta

text:
               13.7.2016

               FI

               Euroopan unionin virallinen lehti

               L 188/25

         NEUVOSTON PÄÄTÖS (YUTP) 2016/1137,
   annettu 12 päivänä heinäkuuta 2016,
   Keski-Afrikan tasavallassa toteutettavan Euroopan unionin YTPP-sotilaskoulutusoperaation (EUTM RCA) aloittamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan, 42 artiklan 4 kohdan ja 43 artiklan 2 kohdan,
   ottaa huomioon Keski-Afrikan tasavallassa toteutettavasta Euroopan unionin YTPP-sotilaskoulutusoperaatiosta (EUTM RCA) 19 päivänä huhtikuuta 2016 annetun neuvoston päätöksen (YUTP) 2016/610 (1) ja erityisesti sen 4 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 19 päivänä huhtikuuta 2016 päätöksen (YUTP) 2016/610.

               (2)

               EU:n operaation komentajan suosituksen mukaisesti EUTM RCA olisi aloitettava 16 päivänä heinäkuuta 2016.

               (3)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 5 artiklan mukaisesti Tanska ei osallistu niiden Euroopan unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Näin ollen Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan, eikä Tanska osallistu tämän operaation rahoittamiseen,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Keski-Afrikan tasavallassa toteutettavan Euroopan unionin YTPP-sotilaskoulutusoperaation (EUTM RCA) operaatiosuunnitelma ja voimankäyttösäännöt.
   2 artikla
   EUTM RCA aloitetaan 16 päivänä heinäkuuta 2016.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 12 päivänä heinäkuuta 2016.

            Neuvoston puolesta

            Puheenjohtaja

         P. KAŽIMÍR

      (1)  EUVL L 104, 20.4.2016, s. 21.


title: 2009/246/EY: Neuvoston päätös, tehty 16 päivänä helmikuuta 2009 , Euroopan yhteisöjen ja niiden jäsenvaltioiden sekä Marokon kuningaskunnan assosiaatiosta tehtyyn Euro–Välimeri-sopimukseen Bulgarian tasavallan ja Romanian Euroopan unioniin liittymisen huomioon ottamiseksi liitettävän pöytäkirjan tekemisestä

text:
               19.3.2009

               FI

               Euroopan unionin virallinen lehti

               L 73/19

      NEUVOSTON PÄÄTÖS,
   tehty 16 päivänä helmikuuta 2009,
   Euroopan yhteisöjen ja niiden jäsenvaltioiden sekä Marokon kuningaskunnan assosiaatiosta tehtyyn Euro–Välimeri-sopimukseen Bulgarian tasavallan ja Romanian Euroopan unioniin liittymisen huomioon ottamiseksi liitettävän pöytäkirjan tekemisestä
   (2009/246/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 310 artiklan yhdessä 300 artiklan 2 kohdan ensimmäisen alakohdan toisen virkkeen ja 300 artiklan 3 kohdan toisen alakohdan kanssa,
   ottaa huomioon vuoden 2005 liittymisasiakirjan ja erityisesti sen 6 artiklan 2 kohdan,
   ottaa huomioon komission ehdotuksen,
   ottaa huomioon Euroopan parlamentin puoltavan lausunnon (1),
   sekä katsoo seuraavaa:

               (1)

               Euroopan yhteisöjen ja niiden jäsenvaltioiden sekä Marokon kuningaskunnan välisestä assosiaatiosta tehtyyn Euro–Välimeri-sopimukseen Bulgarian tasavallan ja Romanian Euroopan unioniin liittymisen huomioon ottamiseksi liitettävä pöytäkirja, jäljempänä ’pöytäkirja’, on neuvoston päätöksen 2008/881/EY (2) mukaisesti allekirjoitettu Euroopan yhteisön ja sen jäsenvaltioiden puolesta Luxemburgissa 13 päivänä lokakuuta 2008 sillä edellytyksellä, että se tehdään myöhemmin.

               (2)

               Pöytäkirja olisi hyväksyttävä,

         ON PÄÄTTÄNYT SEURAAVAA:
   1 artikla
   Hyväksytään Euroopan yhteisön ja sen jäsenvaltioiden puolesta Euroopan yhteisöjen ja niiden jäsenvaltioiden sekä Marokon kuningaskunnan välisestä assosiaatiosta tehtyyn Euro–Välimeri-sopimukseen Bulgarian tasavallan ja Romanian Euroopan unioniin liittymisen huomioon ottamiseksi liitettävä pöytäkirja.
   Pöytäkirjan teksti on liitetty tähän päätökseen (3).
   2 artikla
   Neuvoston puheenjohtaja tallettaa pöytäkirjan 8 artiklassa tarkoitetut asiakirjat yhteisön ja sen jäsenvaltioiden puolesta.

      Tehty Brysselissä 16 päivänä helmikuuta 2009.

            Neuvoston puolesta

            Puheenjohtaja

         O. LIŠKA

      (1)  Puoltava lausunto annettu 16. joulukuuta 2008 (ei vielä julkaistu virallisessa lehdessä).

      (2)  EUVL L 324, 3.12.2008, s. 1.

      (3)  Ks. EUVL L 324, 3.12.2008, s. 3.


title: Euroopan parlamentin päätös (EU, Euratom) 2016/1469, annettu 28 päivänä huhtikuuta 2016, Euroopan unionin yleiseen talousarvioon varainhoitovuonna 2014 liittyvien tilien päättämisestä, pääluokka III – Komissio

text:
               14.9.2016

               FI

               Euroopan unionin virallinen lehti

               L 246/132

         EUROOPAN PARLAMENTIN PÄÄTÖS (EU, EURATOM) 2016/1469,
   annettu 28 päivänä huhtikuuta 2016,
   Euroopan unionin yleiseen talousarvioon varainhoitovuonna 2014 liittyvien tilien päättämisestä, pääluokka III – Komissio
   EUROOPAN PARLAMENTTI, joka

               —

               ottaa huomioon Euroopan unionin yleisen talousarvion varainhoitovuodeksi 2014 (1),

               —

               ottaa huomioon Euroopan unionin konsolidoidun tilinpäätöksen varainhoitovuodelta 2014 (COM(2015)377 – C8-0199/2015) (2),

               —

               ottaa huomioon komission kertomuksen varainhoitovuotta 2013 koskevien vastuuvapauspäätösten seurannasta (COM(2015)505) sekä kertomuksen liitteinä olevat komission yksiköiden valmisteluasiakirjat (SWD(2015)194, SWD(2015)195),

               —

               ottaa huomioon 3. kesäkuuta 2015 päivätyn komission tiedonannon ”Yhteenveto komission hallintosaavutuksista vuonna 2014” (COM(2015)279) ja sen liitteet,

               —

               ottaa huomioon komission vuosikertomuksen saavutettuihin tuloksiin perustuvasta unionin varoja koskevasta arvioinnista (COM(2015)313) sekä kertomuksen liitteinä olevat komission yksiköiden valmisteluasiakirjat (SWD(2015)124, SWD(2015)125),

               —

               ottaa huomioon komission vuosikertomuksen vastuuvapauden myöntävälle viranomaiselle vuonna 2014 toimitetuista sisäisistä tarkastuksista (COM(2015)441) sekä kertomuksen liitteenä olevan komission yksiköiden valmisteluasiakirjan (SWD(2015)170),

               —

               ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2014 ja toimielinten vastaukset (3) sekä tilintarkastustuomioistuimen erityiskertomukset,

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2014 koskevan lausuman (4) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

               —

               ottaa huomioon neuvoston 12. helmikuuta 2016 antaman suosituksen varainhoitovuoden 2014 talousarvion toteuttamista koskevan vastuuvapauden myöntämisestä komissiolle (05583/2016 – C8-0042/2016),

               —

               ottaa huomioon neuvoston 12. helmikuuta 2016 antaman suosituksen varainhoitovuoden 2014 talousarvion toteuttamista koskevan vastuuvapauden myöntämisestä toimeenpanovirastoille (05585/2016 – C8-0040/2016),

               —

               ottaa huomioon Euroopan unionin toiminnasta tehdyn sopimuksen 317, 318 ja 319 artiklan,

               —

               ottaa huomioon Euroopan atomienergiayhteisön perustamissopimuksen 106 A artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (5),

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (6) ja erityisesti sen 62, 164, 165 ja 166 artiklan,

               —

               ottaa huomioon tiettyjä yhteisön ohjelmien hallinnointitehtäviä hoitavien toimeenpanovirastojen asemasta 19. joulukuuta 2002 annetun neuvoston asetuksen (EY) N:o 58/2003 (7) ja erityisesti sen 14 artiklan 2 ja 3 kohdan,

               —

               ottaa huomioon työjärjestyksen 93 artiklan ja liitteen V,

               —

               ottaa huomioon talousarvion valvontavaliokunnan mietinnön ja lausunnot valiokunnilta, joita asia koskee (A8-0140/2016),

               1.

               hyväksyy Euroopan unionin yleiseen talousarvioon varainhoitovuonna 2014 liittyvien tilien päättämisen;

               2.

               esittää huomautuksensa päätöslauselmassa, joka on erottamaton osa päätöksiä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2014, pääluokka III – Komissio ja toimeenpanovirastot, sekä 28. huhtikuuta 2016 antamassaan päätöslauselmassa tilintarkastustuomioistuimen erityiskertomuksista komissiota koskevassa varainhoitovuoden 2014 vastuuvapausmenettelyssä (8);

               3.

               kehottaa puhemiestä välittämään tämän päätöksen neuvostolle, komissiolle ja tilintarkastustuomioistuimelle sekä jäsenvaltioiden parlamenteille ja niiden kansallisille ja alueellisille tilintarkastuselimille sekä huolehtimaan sen julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL L 51, 20.2.2014.

      (2)  EUVL C 377, 13.11.2015, s. 1.

      (3)  EUVL C 373, 10.11.2015, s. 1.

      (4)  EUVL C 377, 13.11.2015, s. 146.

      (5)  EYVL L 248, 16.9.2002, s. 1.

      (6)  EUVL L 298, 26.10.2012, s. 1.

      (7)  EYVL L 11, 16.1.2003, s. 1.

      (8)  Hyväksytyt tekstit, P8_TA(2016)0148 (ks. tämän virallisen lehden sivu 91).


title: 2004/716/EY: Euroopan parlamentin päätös, tehty 21 päivänä huhtikuuta 2004, vastuuvapauden myöntämisestä Euroopan huumausaineiden ja niiden väärinkäytön seurantakeskuksen johtajalle talousarvion toteuttamisesta varainhoitovuonna 2002

text:
               21.4.2004

               FI

               Euroopan unionin virallinen lehti

               L 330/59

         EUROOPAN PARLAMENTIN PÄÄTÖS,
   tehty 21 päivänä huhtikuuta 2004,
   vastuuvapauden myöntämisestä Euroopan huumausaineiden ja niiden väärinkäytön seurantakeskuksen johtajalle talousarvion toteuttamisesta varainhoitovuonna 2002
   (2004/716/EY)
   EUROOPAN PARLAMENTTI, joka
   ottaa huomioon tilintarkastustuomioistuimen kertomuksen Euroopan huumausaineiden ja niiden väärinkäytön seurantakeskuksen varainhoitovuoden 2002 tilinpäätöksestä sekä keskuksen vastaukset (1) (C5-0634/2003),
   ottaa huomioon neuvoston 9. maaliskuuta 2004 antaman suosituksen (C5-0139/2004),
   ottaa huomioon EY:n perustamissopimuksen ja erityisesti sen 276 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan ja Euroopan huumausaineiden ja niiden väärinkäytön seurantakeskuksen perustamisesta annetun asetuksen (ETY) N:o 302/93 muuttamisesta 18. kesäkuuta 2003 annetun neuvoston asetuksen (EY) N:o 1651/2003 (3) ja erityisesti sen 11 a artiklan,
   ottaa huomioon 19. marraskuuta 2002 annetun komission asetuksen (EY, Euratom) N:o 2343/2002 Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002185 artiklassa tarkoitettuja elimiä koskevasta varainhoidon puiteasetuksesta (4) ja erityisesti sen 94 artiklan,
   ottaa huomioon työjärjestyksen 93 a artiklan ja liitteen V,
   ottaa huomioon talousarvion valvontavaliokunnan mietinnön ja kansalaisvapauksien ja -oikeuksien sekä oikeus- ja sisäasioiden valiokunnan lausunnon (A5-0212/2004),

               1.

               myöntää vastuuvapauden Euroopan huumausaineiden ja niiden väärinkäytön seurantakeskuksen johtajalle talousarvion toteuttamisesta varainhoitovuonna 2002,

               2.

               esittää huomautuksensa oheen liitetyssä päätöslauselmassa seleä,

               3.

               kehottaa puhemiestä välittämään tämän päätöksen ja siihen liittyvän päätöslauselman Euroopan huumausaineiden ja niiden väärinkäytön seurantakeskuksen johtajalle, neuvostolle, komissiolle ja tilintarkastustuomioistuimelle sekä julkaisemaan ne Euroopan unionin virallisessa lehdessä (L-sarja).

            Pääsihteeri

         Julian PRIESTLEY

            Puhemies

         Pat COX

      (1)  EUVL C 319, 30.12.2003, s. 62.

      (2)  EYVL L 248, 16.9.2002, s. 1.

      (3)  EUVL L 245, 29.9.2003, s. 30.

      (4)  EYVL L 357, 31.12.2002, s. 72.
    ---documentbreak---

               21.4.2004

               FI

               Euroopan unionin virallinen lehti

               L 330/60

         EUROOPAN PARLAMENTIN PÄÄTÖSLAUSELMA,
   joka sisältää huomautukset päätökseen myöntää vastuuvapaus Euroopan huumausaineiden ja niiden väärinkäytön seurantakeskuksen johtajalle talousarvion toteuttamisesta varainhoitovuonna 2002
   EUROOPAN PARLAMENTTI, joka
   ottaa huomioon tilintarkastustuomioistuimen kertomuksen Euroopan huumausaineiden ja niiden väärinkäytön seurantakeskuksen varainhoitovuoden 2002 tilinpäätöksestä sekä keskuksen vastaukset (1) (C5-0634/2003),
   ottaa huomioon neuvoston 9. maaliskuuta 2004 antaman suosituksen (C5-0139/2004),
   ottaa huomioon EY:n perustamissopimuksen ja erityisesti sen 276 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan ja Euroopan huumausaineiden ja niiden väärinkäytön seurantakeskuksen perustamisesta annetun asetuksen (ETY) N:o 302/93 muuttamisesta 18. kesäkuuta 2003 annetun neuvoston asetuksen (EY) N:o 1651/2003 (3) ja erityisesti sen 11 a artiklan,
   ottaa huomioon 19. marraskuuta 2002 annetun komission asetuksen (EY, Euratom) N:o 2343/2002 Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta (4) ja erityisesti sen 94 artiklan,
   ottaa huomioon työjärjestyksen 93 a artiklan ja liitteen V,
   ottaa huomioon talousarvion valvontavaliokunnan mietinnön ja kansalaisvapauksien ja -oikeuksien sekä oikeus- ja sisäasioiden valiokunnan lausunnon (A5-0212/2004),

               A.

               Ottaa huomioon, että tilintarkastustuomioistuin mainitsee edellä mainitussa kertomuksessa saaneensa riittävän varmuuden siitä, että 31. joulukuuta 2002 päättyneen varainhoitovuoden tilinpäätös on luotettava ja tilien perustana olevat toimet ovat kaiken kaikkiaan lailliset ja asianmukaiset.

               B.

               Ottaa huomioon, että parlamentti myönsi 6. marraskuuta 2003 (5) Euroopan huumausaineiden ja niiden väärinkäytön seurantakeskuksen johtajalle vastuuvapauden sen talousarvion toteuttamisesta varainhoitovuonna 2001 ja samassa yhteydessä parlamentti päätöslauselmassaan muun muassa:

                           —

                           pani tyytyväisenä merkille keskuksen toimet, joilla pyritään varmistamaan toiminnan parempi seuranta, toteutus, raportointi ja arviointi, ja kannusti sitä jatkamaan toimintansa seurantaa pyrkien erityisesti vähentämään vuodelta toiselle siirtyviä määrärahoja,

                           —

                           kehotti keskusta tehostamaan toimielinten välistä yhteistyötä tavaroiden ja palveluiden hankinnassa ja tarjouspyyntömenettelyissä parhaisiin käytäntöihin perustuvan lähestymistavan pohjalta,

                           —

                           katsoi, että keskuksen olisi löydettävä asianmukainen ratkaisu tilaongelmaansa budjettivallan käyttäjän suositusten mukaisesti, ja totesi, että se tulee seuraamaan asiaa tulevan vastuuvapausmenettelyn yhteydessä,

               1.

               panee merkille seuraavat määrät Euroopan huumausaineiden ja niiden väärinkäytön seurantakeskuksen tileillä varainhoitovuosina 2002 ja 2001,
               Tulostili varainhoitovuosilta 2002 ja 2001 (6)

                           (1000 euroa)

                           2002

                           2001

                              Tulot

                           Komissiolta saatu tuki

                           9 000

                           8 750

                           Norjalta saatu tuki

                           413

                           399

                           Muut tuet

                           735

                           1 153

                           Muut tulot

                           133

                           99

                              Tulot yhteensä (a)

                              10 280

                              10 401

                              Menot

                              Henkilöstö — talousarvion I osasto

                           Maksut

                           4 951

                           4 174

                           Siirretyt määrärahat

                           80

                           490

                              Hallinto — talousarvion II osasto

                           Maksut

                           632

                           620

                           Siirretyt määrärahat

                           509

                           624

                              Toiminta — talousarvion III osasto

                           Maksut

                           2 525

                           2 146

                           Siirretyt määrärahat

                           1 001

                           2 026

                              Menot yhteensä (b)

                              9 698

                              10 079

                              Varainhoitovuoden tulos (a - b)

                              582

                              322

                           Edelliseltä varainhoitovuodelta siirretty saldo (7)

                           639

                           2 076

                           Siirretyt, peruuntuneet määrärahat

                           392

                           301

                           Uudelleen käytettäväksi tarkoitetut edelliseltä varainhoitovuodelta siirretyt määrärahat, joita ei käytetty uudelleen

                           9

                           18

                           Palautukset komissiolle

                           0

                           -2 076

                           Kurssierot

                           3

                           - 2

                              Varainhoitovuoden saldo
                               (8)

                              1 625

                              639

         Talousarvion toteutus

               2.

               panee merkille seurantakeskuksen kyselyyn antaman vastauksen varainhoitovuodelta toiselle tehtyjen siirtojen kehityksestä; pitää myönteisenä tämänhetkistä laskusuuntausta, joka osoittaa, että toiminnan suunnittelun, täytäntöönpanon ja valvonnan parantamiseksi toteutetut toimet ovat tuottaneet tulosta ja vähentäneet vuodelta toiselle tehtyjä siirtoja; kannustaa keskusta jatkamaan tämänsuuntaisia ponnistuksiaan,

               3.

               toivoo seurantakeskuksen ilmoittavan, tarjoaako uusi varainhoitoasetus muita mahdollisuuksia, jotka voisivat auttaa vähentämään entisestään vuodelta toiselle tehtäviä siirtoja,

               4.

               panee tyytyväisenä merkille seurantakeskuksen sitoumuksen olla enää toistamatta tilintarkastustuomioistuimen kritisoimaa toimenpidettä, jossa määrärahoja siirrettiin budjettikohdasta toiseen sen tähden, että ne voitaisiin myöhemmin siirtää vuodelta toiselle,

         Tilien perustana olevien toimien laillisuus ja asianmukaisuus

               5.

               panee merkille keskuksen sitoumuksen kunnioittaa jatkossa täysin tehtävien eriyttämisen periaatetta tulojen ja menojen hyväksyjien ja tilinpitäjän välillä,

         Henkilöstöhallinto

               6.

               on syvästi huolissaan tilintarkastustuomioistuimen kertomuksessaan esiin tuomista huomioista, jotka koskivat seurantakeskuksen toteuttamia valintamenettelyjä sekä sisäiseen kilpailuun liittyviä vakavia epäkohtia; panee merkille keskuksen vastauksen, jonka mukaan todetut puutteet liittyivät menettelyyn, eivätkä ne vaarantaneet menettelyn tai sen tuloksen oikeutusta; odottaa, että keskus tiedottaa parlamentille kattavasti, valitettiinko menettelyistä tuomioistuimeen ja miten tuomioistuin ratkaisi asian,

               7.

               katsoo, että rekrytointiprosessien avoimuus, määrättyjen menettelyjen noudattaminen ja tasa-arvoinen kohtelu heijastuvat yhteisön toimielinten ja elinten uskottavuuteen; odottaa siksi, että keskus tekee kaikkensa, että tällainen ilmiö ei pääse toistumaan tulevissa rekrytointimenettelyissä,

               8.

               panee merkille keskuksen aikomuksen turvautua tulevissa kilpailuissaan henkilöstövalintatoimiston EPSO:n palveluksiin,

         Virastoja ja komissiota koskevat horisontaaliset seikat

      Uuden varainhoitoasetuksen soveltaminen — Sisäinen tarkastus ja valvonta

               9.

               toistaa uuden varainhoitoasetuksen soveltamista koskevan kantansa, jonka se esitti virastoille myönnettyihin vuotta 2001 koskeviin vastuuvapauspäätöksiin liittyvissä päätöslauselmissa (9); kehottaa komissiota ja virastoja jatkamaan yhteistyötään erityisesti kirjanpidon, sisäisen tarkastuksen ja hallinnointi- ja valvontamenettelyjen alalla, jotta varmistetaan koherentit ja yhdenmukaiset puitteet virastojen toiminnalle,

               10.

               palauttaa mieliin ilmaisseensa vuoden 2001 vastuuvapautta koskevassa päätöslauselmassa huolensa siitä, että komission sisäisen tarkastuksen toimiala (IAS) ei tehnyt virastoja koskevia tarkastuksia; ilmaisee olevansa syvästi huolissaan siitä, että vaikuttaa siltä, että näitä tarkastuksia ei ole tehty tänäkään vuonna; pyytää komissiota ja IASia selittämään, miksi näitä tarkastuksia ei ole tehty, ja ilmoittamaan, paljonko sisäisen tarkastuksen toimialalla on käytettävissään henkilöstöä näiden tarkastusten toteuttamiseen; odottaa, että komissio, ja erityisesti IAS, ilmoittaa, miten se aikoo varmistaa riittävien ja moitteettomien tarkastusten suorittamisen erillisvirastoissa,

               11.

               pitää keskeisen tärkeänä sitä, että OLAFilla on oltava samat tutkintavaltuudet virastoissa kuin sillä on toimielimissä (10); pyytää, että tilintarkastustuomioistuin toimittaa ennen vastuuvapauspäätöslauselman hyväksymistä tietoja siitä, ovatko yhteisön elimet noudattaneet 25. toukokuuta 1999 tehtyä toimielinten sopimusta (11) OLAFin sisäisistä tutkimuksista sopimuksen liitteen ehtojen mukaisesti,

         Varainhoito

               12.

               panee merkille, että joidenkin virastojen vastauksissa siihen, miten ne aikovat käsitellä toistuvaa huomattavia varainhoitovuodelta toiselle tehtäviä siirtoja koskevaa ongelmaa, mainitaan uuden varainhoitoasetuksen tarjoama mahdollisuus käyttää ”jaksotettuja määrärahoja”; kehottaa virastoja selventämään analyysiään ja ilmoittamaan erityisesti, mitkä niiden toimista ovat luonteeltaan monivuotisia ja voitaisiin rahoittaa tällaisilla määrärahoilla,

               13.

               kehottaa komissiota ilmoittamaan kantansa tällaiseen ratkaisuun ja ilmoittamaan, mikäli se ei pidä tätä toteuttamiskelpoisena pohjana sellaisille vaihtoehdoille, joilla onnistuttaisiin vähentämään varainhoitovuodelta toiselle tehtäviä siirtoja huomattavasti,

         Virastojen tarkastelu

               14.

               korostaa, että ennen kuin komissio päättää perustaa viraston, sen on analysoitava perusteellisesti viraston suorittamien toimien tarvetta ja niiden lisäarvoa ottaen huomioon toissijaisuuden ja talousarvion kurinalaisuuden periaatteen sekä menettelyjen yksinkertaistamisen,

               15.

               kehottaa komissiota tekemään yleistutkimuksen yhteisön eri elinten tehtävistä, jotka ovat päällekkäisiä tai joilla on sama tavoite, asianmukaisten ratkaisujen ehdottamiseksi, virastojen mahdollinen yhteensulauttaminen mukaan luettuna,

               16.

               on huolissaan siitä, että monissa virastoissa hallinto- ja toimintamenot ovat epätasapainossa siten, että hallintomenot ovat suuremmat kuin toimintamenot; kehottaa näin ollen komissiota ja virastoja asettamaan tavoitteet hallintomenojen osuuden leikkaamiselle suhteessa kokonaismenoihin ja laatimaan tälle aikataulun; toteaa, että monien virastojen mukaan tämä tarjoaa monia mahdollisuuksia, kuten kyselylomakkeesta käy ilmi,

               17.

               toimielinten välistä yhteistyötä koskeviin vastauksiin viitaten kannustaa virastoja tehostamaan niiden välistä yhteistyötä, jotta onnistuttaisiin vastaamaan niiden tarpeisiin erityisaloilla (esimerkiksi ohjelmistojen kehittäminen) ja leikkaamaan kustannuksia sen sijaan, että mukautettaisiin alun perin komission tarpeisiin kehitettyjä sovelluksia, jotka osoittautuvat usein liian raskaiksi ja monimutkaisiksi virastojen erityistarpeisiin nähden,

               18.

               kannustaa virastoja luomaan ja kehittämään tiiviit työsuhteet asianomaisiin parlamentin valiokuntiin; kehottaa pysyviä valiokuntiaan, joiden vastuualueeseen kunkin viraston toiminta-ala kuuluu, koordinoimaan toimintansa budjettivaliokunnan ja talousarvion valvontavaliokunnan kanssa, jotta virastojen toiminnan seuranta olisi tehokasta,

         Uudet rahoituslähteet

               19.

               panee tyytyväisenä merkille uusia rahoitusmahdollisuuksia koskevat vastaukset ja ideat; toteaa, että monet nykyiset lähteet ja ehdotukset koskevat rakennusten ja tilojen vuokraamista ja julkaisujen ja tietojen myyntiä; ymmärtää, että muun muassa itsenäisyyden vuoksi monet virastot eivät voi hyväksyä täydentäviä rahoituslähteitä; korostaa kolmansien maiden osallistumisesta tiettyjen virastojen toimintaan aiheutuvia mittakaavaetuja ja taloudellisia etuja; kehottaa komissiota ja virastoja tekemään rakentavia ehdotuksia uusiksi lisärahoituslähteiksi, jotka lisäisivät omarahoitusastetta,

               20.

               panee tyytyväisenä merkille tiettyjen jäsenvaltioiden ja alueiden alueellaan sijaitseville virastoille myöntämät rahoitusosuudet; pitää tärkeänä, että neuvosto ja komissio vaativat tällaisia rahoitusosuuksia erityisesti silloin, kun perustetaan uusia virastoja,

         Yhdenmukaistetut toimintakehykset

               21.

               palauttaa mieliin kantansa (12), jonka mukaan nykyisten virastojen ”valikoima erilaisia muotoja ei ole avoin, selkeä eikä perusteltu, vaikka otettaisiin huomioon tehtävien erilaisuus”; kehottaa komissiota tutkimaan kaikkia olemassa olevia virastoja, jotta se voi tarvittaessa ehdottaa tarkistuksia niiden perussääntöihin virastojen sopeuttamiseksi tulevissa säädöspuitteissa määriteltäviin malleihin (13); kehottaa toimivaltaisia valiokuntia seuraamaan tätä kattavaa uudelleentarkastelua, joka olisi vietävä läpi mahdollisimman nopeasti, ja ottamaan huomioon tässä vastuuvapauspäätöslauselmassa mainitut horisontaaliset seikat,

               22.

               kehottaa komissiota esittämään asianmukaisia ehdotuksia tällaisten yhdenmukaisten puitteiden luomiseksi virastoille ennen kuin tai viimeistään samaan aikaan, kun se esittää uusia virastoja koskevat lainsäädäntöehdotukset; pitää kiinni siitä, että yhteiset suuntaviivat sisältävä toimielinten välinen sopimus on välttämätön edellytys yhdenmukaisten puitteiden luomiselle,

         Henkilöstöpolitiikka

               23.

               korostaa, että uuden varainhoitoasetuksen myötä virastojen hallintokaavioista vastaa budjettivallan käyttäjä; korostaa tämän muutoksen merkitystä tulevien virastoja koskevien vastuuvapausmenettelyjen yhteydessä, kun tarkastellaan henkilöstösääntöjen soveltamista rekrytointiin, ylennyspolitiikkaan, virkojen täyttöasteeseen ja rekrytointipolitiikkaan liittyvissä kysymyksissä,

               24.

               panee merkille, että vuoden 2004 talousarviomenettelyn aikana kyselylomakkeeseen annetuista vastauksista kävi ilmi, että useissa virastoissa keskimääräinen ylennyksiin tarvittava vuosimäärä oli selvästi pienempi kuin komissiossa, täyttämättömiä virkoja oli selvästi enemmän kuin toimielimissä ja läheskään kaikkia pyydettyjä uusia virkoja ei ehdotettu alhaisimmille palkkaluokille; katsoo, että henkilöstöpolitiikan olisi muodostettava tärkeä osa nykyisten virastojen uudelleentarkastelua,

               25.

               katsoo, että virastojen henkilöstöpolitiikan olisi noudatettava varainhoitoasetusta, henkilöstösääntöjä ja toimielinten yleisesti noudattamaa parasta käytäntöä; ottaa huomioon, että komissiota on pyydetty ilmoittamaan ennen vuoden 2005 talousarviomenettelyn käynnistymistä henkilöstöpolitiikkaa koskevat suuntaviivat, erityisesti mitä tulee täyttämättömien virkojen määrään, ylennysnopeuteen, rekrytoinnin määrään ja tavanomaiseen uraprofiiliin,

               26.

               palauttaa mieliin periaatteen, jonka mukaan virastojen olisi palkattava mahdollisimman paljon väliaikaista henkilöstöä, jotta ne säilyttäisivät joustavuutensa ja tehokkuutensa,

               27.

               on huolestunut vakavista säännönvastaisuuksista, joita on havaittu Euroopan huumausaineiden ja niiden väärinkäytön seurantakeskuksen valintamenettelyissä, muun muassa seuraavat: avoimia paikkoja koskevat ilmoitukset ovat epäselviä, valintakomiteoiden selvitykset puutteellisia ja hakijoiden arviointiperusteita ei ole vahvistettu edeltä käsin (14); on hyvin huolissaan siitä, että tämä ei välttämättä ole yksittäinen tapaus, vaan että virastoilla yleensäkin on ongelmia hallinnoida näitä melko monimutkaisia menettelyjä oikeudenmukaisella ja avoimella tavalla,

               28.

               katsoo, että virastojen järjestämien valintamenettelyjen on noudatettava samoja vaatimuksia kuin Euroopan yhteisöjen henkilöstövalintatoimiston (EPSO) noudattamien menettelyjen ja että on vältettävä sellaisen mielikuvan muodostumista, että virastojen valintamenettelyt ovat helppo tie yhteisöjen virkamieheksi seleä,

               29.

               kehottaa komissiota tekemään ehdotuksia, joilla varmistetaan, että virastot saavat asianmukaista tukea EPSO:lta valintamenettelyjä järjestäessään, ja että on olemassa mekanismi, jonka avulla ulkopuoliset henkilöt validoivat näiden menettelyjen tulokset ennen rekrytointia.

      (1)  EUVL C 319, 30.12.2003, s. 62.

      (2)  EYVL L 248, 16.9.2002, s. 1.

      (3)  EUVL L 245, 29.9.2003, s. 30.

      (4)  EYVL L 357, 31.12.2002, s. 72.

      (5)  EUVL L 333, 20.12.2003, s. 59.

      (6)  Seurantakeskus on sisällyttänyt tulo- ja menotileihinsä vuonna 2001 käyttämättä jääneiden kohdennettujen tulojen käytön.

      (7)  Komissiolle palautettava varainhoitovuoden 2001 saldo vastaa varainhoitovuoden tulosta poistot mukaan luettuna (82 000 + 557 000 euroa).

      (8)  Laskettu neuvoston asetuksen (EY, Euratom) N:o 1150/2000 15 artiklan periaatteiden mukaisesti (EYVL L 130, 31.5.2000, s. 8).

      (9)  EUVL L 148, 16.6.2003, s. 83 ja EUVL L 333, 20.12.2003, s. 53 (18 kohta).

      (10)  Hyväksytyt tekstit 13.1.2004, P5-TA(2004) 0015.

      (11)  EYVL L 136, 31.5.1999, s. 15.

      (12)  P5-TA(2004) 0015, 13 ja 14 kohta.

      (13)  P5-TA(2004) 0015, 24 kohta.

      (14)  Ks. tilintarkastustuomioistuimen erityiskertomus varainhoitovuodelta 2002, 13 kohta (s. 64).


Avis juridique important

|

31996D0568

96/568/EY, Euratom: Neuvoston päätös, tehty 24 päivänä syyskuuta 1996, talous- ja sosiaalikomitean jäsenen nimeämisestä

Virallinen lehti nro L 249 , 01/10/1996 s. 0045 - 0045

NEUVOSTON PÄÄTÖS,tehty 24 päivänä syyskuuta 1996,talous- ja sosiaalikomitean jäsenen nimeämisestä (96/568/Euratom, EY) EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 193-195 artiklan,ottaa huomioon Euroopan atomienergiayhteisön perustamissopimuksen ja erityisesti sen 165-167 artiklan,ottaa huomioon tiettyjä Euroopan yhteisöille yhteisiä toimielimiä koskevan yleissopimuksen ja erityisesti sen 5 artiklan,ottaa huomioon talous- ja sosiaalikomitean jäsenten nimeämisestä 20 päivä syyskuuta 1998 päättyväksi toimikaudeksi 24 päivänä syyskuuta 1994 tehdyn neuvoston päätöksen (1),sekä katsoo, että edellä mainitussa komiteassa on vapautunut jäsenen paikka Jacques Tixierin erottua, mikä on annettu neuvostolle tiedoksi 24 päivänä toukokuuta 1996,ottaa huomioon Ranskan hallituksen 9 päivänä heinäkuuta 1996 esittämät ehdokkaat,sekä saatuaan Euroopan yhteisöjen komission lausunnon,ON PÄÄTTÄNYT SEURAAVAA:Ainoa artikla Nimetään Daniel Retureau talous- ja sosiaalikomitean jäseneksi Jacques Tixierin tilalle tämän jäljellä olevaksi toimikaudeksi eli 20 päivään syyskuuta 1998.Tehty Brysselissä 24 päivänä syyskuuta 1996.Neuvoston puolestaE. FITZGERALDPuheenjohtaja(1) EYVL N:o L 257, 5.10.1994, s. 20


Avis juridique important

|

31989D0333

89/333/ETY: Neuvoston päätös, tehty 13 päivänä maaliskuuta 1989, toisen lisäpöytäkirjan tekemisestä Euroopan talousyhteisön ja Sveitsin valaliiton väliseen sopimukseen Espanjan kuningaskunnan ja Portugalin tasavallan yhteisöön liittymisen vuoksi

Virallinen lehti nro L 136 , 19/05/1989 s. 0021 - 0021 Suomenk. erityispainos Alue 11 Nide 15 s. 0091  Ruotsink. erityispainos Alue 11 Nide 15 s. 0091

NEUVOSTON PÄÄTÖS,tehty 13 päivänä maaliskuuta 1989,toisen lisäpöytäkirjan tekemisestä Euroopan talousyhteisön ja Sveitsin valaliiton väliseen sopimukseen Espanjan kuningaskunnan ja Portugalin tasavallan yhteisöön liittymisen vuoksi (89/333/ETY)EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen ja erityisesti sen 113 artiklan,ottaa huomioon komission suosituksen,sekä katsoo, ettäasetuksen (ETY) N:o 839/88() mukaisesti on eräiden Espanjasta ja Portugalista kymmenen jäsenen yhteisöön tuotujen tuotteiden voimassa olevat tullit jätetty kokonaan kantamatta siitä alkaen kun kyseisten tullien taso on alennettu kahteen prosenttiin tai sen alle, jaolisi hyväksyttävä 22 heinäkuuta 1972 allekirjoitetun Euroopan talousyhteisön ja Sveitsin valaliiton välisen sopimuksen() toinen lisäpöytäkirja sopimuksen soveltamisalaan kuuluvien Espanjasta Sveitsiin tuotujen tuotteiden voimassa olevien tullien suspendoimiseksi kokonaisuudessaan silloin, kun tullien taso on alennettu kahteen prosenttiin tai sen alle,ON PÄÄTTÄNYT SEURAAVAA:1 artiklaHyväksytään yhteisön puolesta toinen lisäpöytäkirja Euroopan talousyhteisön ja Sveitsin valaliiton väliseen sopimukseen Espanjan kuningaskunnan ja Portugalin tasavallan yhteisöön liittymisen vuoksi.Pöytäkirjan teksti on tämän päätöksen liitteenä.2 artiklaNeuvoston puheenjohtaja tekee pöytäkirjan 3 artiklassa määrätyn ilmoituksen().3 artiklaTämä päätös tulee voimaan ensimmäisenä päivänä sen jälkeen, kun se on julkaistu Euroopan yhteisöjen virallisessa lehdessä.Tehty Brysselissä 13 päivänä maaliskuuta 1989.Neuvoston puolestaPuheenjohtajaC. SOLCHAGA CATALAN() EYVL N:o L 87, 31.3.1988, s. 1() EYVL N:o L 300, 31.12.1972, s. 189 () Neuvoston pääsihteeristö julkaisee pöytäkirjan voimaantulopäivän Euroopan yhteisöjen virallisessa lehdessä.


title: Euroopan parlamentin ja neuvoston päätös (EU) 2016/1857, annettu 11 päivänä lokakuuta 2016, Euroopan globalisaatiorahaston varojen käyttöönotosta (Suomen hakemuksen johdosta – EGF/2016/001 FI/Microsoft)

text:
               20.10.2016

               FI

               Euroopan unionin virallinen lehti

               L 284/23

         EUROOPAN PARLAMENTIN JA NEUVOSTON PÄÄTÖS (EU) 2016/1857,
   annettu 11 päivänä lokakuuta 2016,
   Euroopan globalisaatiorahaston varojen käyttöönotosta (Suomen hakemuksen johdosta – EGF/2016/001 FI/Microsoft)
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen,
   ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013 (1) ja erityisesti sen 15 artiklan 4 kohdan,
   ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen (2) ja erityisesti sen 13 kohdan,
   ottavat huomioon Euroopan komission ehdotuksen,
   sekä katsovat seuraavaa:

               (1)

               Euroopan globalisaatiorahasto, jäljempänä ’EGR’, pyrkii tarjoamaan tukea globalisaatiosta johtuvien maailmankaupan huomattavien rakenteellisten muutosten, maailmanlaajuisen rahoitus- ja talouskriisin jatkumisen taikka uuden maailmanlaajuisen rahoitus- ja talouskriisin vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja auttamaan heitä integroitumisessa uudelleen työmarkkinoille.

               (2)

               EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten neuvoston asetuksen (EU, Euratom) N:o 1311/2013 (3) 12 artiklassa säädetään.

               (3)

               Suomi esitti 11 päivänä maaliskuuta 2016 hakemuksen EGR:n varojen käyttöönottamiseksi Microsoftin (Microsoft Mobile Oy) ja sen kahdeksan toimittajan ja jatkojalostajan toteuttamien työntekijävähennysten vuoksi. Hakemusta on täydennetty lisätiedoin asetuksen (EU) N:o 1309/2013 8 artiklan 3 kohdan mukaisesti. Hakemus on asetuksen (EU) N:o 1309/2013 13 artiklassa säädettyjen EGR:n rahoitustuen vahvistamista koskevien vaatimusten mukainen.

               (4)

               Tämän vuoksi EGR:stä olisi otettava käyttöön 5 364 000 euroa rahoitustuen myöntämiseksi Suomen hakemuksen perusteella.

               (5)

               Jotta EGR:n varat saataisiin käyttöön mahdollisimman nopeasti, tätä päätöstä olisi sovellettava siitä päivästä, jona se hyväksytään,

         OVAT HYVÄKSYNEET TÄMÄN PÄÄTÖKSEN:
   1 artikla
   Otetaan Euroopan globalisaatiorahastosta käyttöön 5 364 000 euroa maksusitoumusmäärärahoina ja maksumäärärahoina osana varainhoitovuotta 2016 koskevaa Euroopan unionin yleistä talousarviota.
   2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   Sitä sovelletaan 11 päivästä lokakuuta 2016.

      Tehty Brysselissä 11 päivänä lokakuuta 2016.

            Euroopan parlamentin puolesta

            Puhemies

         M. SCHULZ

            Neuvoston puolesta

            Puheenjohtaja

         I. KORČOK

      (1)  EUVL L 347, 20.12.2013, s. 855.

      (2)  EUVL C 373, 20.12.2013, s. 1.

      (3)  Neuvoston asetus (EU, Euratom) N:o 1311/2013, annettu 2 päivänä joulukuuta 2013, vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2013, s. 884).


title: 2014/620/EU: Euroopan parlamentin päätös, annettu 3 päivänä huhtikuuta 2014 , Euroopan GNSS-viraston varainhoitovuoden 2012 tilien päättämisestä

text:
               5.9.2014

               FI

               Euroopan unionin virallinen lehti

               L 266/310

         EUROOPAN PARLAMENTIN PÄÄTÖS,
   annettu 3 päivänä huhtikuuta 2014,
   Euroopan GNSS-viraston varainhoitovuoden 2012 tilien päättämisestä
   (2014/620/EU)
   EUROOPAN PARLAMENTTI, joka

               —

               ottaa huomioon Euroopan GNSS-viraston lopullisen tilinpäätöksen varainhoitovuodelta 2012,

               —

               ottaa huomioon tilintarkastustuomioistuimen kertomuksen Euroopan GNSS-viraston tilinpäätöksestä varainhoitovuodelta 2012 sekä viraston vastaukset (1),

               —

               ottaa huomioon neuvoston 18. helmikuuta 2014 antaman suosituksen (05849/2014 – C7-0054/2014),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon Euroopan GNSS-viraston perustamisesta 22. syyskuuta 2010 annetun Euroopan parlamentin ja neuvoston asetuksen (EU) N:o 912/2010 (4) ja erityisesti sen 14 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5),

               —

               ottaa huomioon Euroopan parlamentin ja neuvoston asetuksen (EU, Euratom) N:o 966/2012 208 artiklassa tarkoitettuja elimiä koskevasta varainhoidon puiteasetuksesta 30. syyskuuta 2013 annetun komission delegoidun asetuksen (EU) N:o 1271/2013 (6) ja erityisesti sen 108 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön (A7-0223/2014),

               1.

               hyväksyy Euroopan GNSS-viraston varainhoitovuoden 2012 tilien päättämisen;

               2.

               kehottaa puhemiestä välittämään tämän päätöksen Euroopan GNSS-viraston toimitusjohtajalle, neuvostolle, komissiolle ja tilintarkastustuomioistuimelle sekä huolehtimaan sen julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 365, 13.12.2013, s. 261.

      (2)  EYVL L 248, 16.9.2002, s. 1.

      (3)  EUVL L 298, 26.10.2012, s. 1.

      (4)  EUVL L 276, 20.10.2010, s. 11.

      (5)  EYVL L 357, 31.12.2002, s. 72.

      (6)  EUVL L 328, 7.12.2013, s. 42.


title: Neuvoston päätös, annettu 2 päivänä joulukuuta 2013 , Euroopan työterveys- ja työturvallisuusviraston johtokunnan varsinaisten jäsenten ja varajäsenten nimittämisestä

text:
               10.12.2013

               FI

               Euroopan unionin virallinen lehti

               C 360/8

         NEUVOSTON PÄÄTÖS,
   annettu 2 päivänä joulukuuta 2013,
   Euroopan työterveys- ja työturvallisuusviraston johtokunnan varsinaisten jäsenten ja varajäsenten nimittämisestä
   2013/C 360/07
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan työturvallisuus- ja työterveysviraston perustamisesta 18 päivänä heinäkuuta 1994 annetun neuvoston asetuksen (EY) N:o 2062/94 (1) ja erityisesti sen 8 artiklan,
   ottaa huomioon jäsenvaltioiden hallitusten sekä työntekijöiden ja työnantajien järjestöjen neuvostolle toimittamat ehdokasluettelot,
   ottaa huomioon työterveyden ja työturvallisuuden neuvoa-antavan komitean varsinaisten jäsenten ja varajäsenten luettelot,
   sekä katsoo seuraavaa:

               (1)

               Neuvosto nimitti 22 päivänä marraskuuta 2010 tekemällään päätöksellä (2) Euroopan työterveys- ja työturvallisuusviraston johtokunnan varsinaiset jäsenet ja varajäsenet toimikaudeksi, joka alkoi 8 päivänä marraskuuta 2010 ja päättyi 7 päivänä marraskuuta 2013.

               (2)

               Olisi nimitettävä kolmivuotiskaudeksi Euroopan työterveys- ja työturvallisuusviraston johtokunnan varsinaiset jäsenet ja varajäsenet,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään seuraavat henkilöt Euroopan työterveys- ja työturvallisuusviraston johtokunnan varsinaisiksi jäseniksi ja varajäseniksi 7 päivänä marraskuuta 2016 päättyväksi toimikaudeksi:
   I   HALLITUSTEN EDUSTAJAT

               Maa

               Varsinaiset jäsenet

               Varajäsenet

               Belgia

               Jan BATEN

               Véronique CRUTZEN

               Bulgaria

               Darina KONOVA

               Vaska SEMERDZHIEVA

               Tšekki

               Jaroslav HLAVÍN

               Anežka SIXTOVÁ

               Tanska

               Charlotte SKJOLDAGER

               Annemarie KNUDSEN

               Saksa

               Kai SCHÄFER

               Ellen ZWINK

               Viro

               Kristel PLANGI

               Rein REISBERG

               Irlanti

               Margaret LAWLOR

               Paula GOUGH

               Kreikka

               Antonios CHRISTODOULOU

               Stamatia PISIMISI

               Kroatia

               Zdravko MURATTI

               Inga ŽIC

               Espanja

               María Dolores LIMÓN TAMÉS

               Mario GRAU RÍOS

               Ranska

               Sophie BARON

               Olivier MEUNIER

               Italia

               Paolo ONELLI

               Carla ANTONUCCI

               Kypros

               Anastassios YIANNAKI

               Aristodemos ECONOMIDES

               Latvia

               Renārs LŪSIS

               Jolanta GEDUŠA

               Liettua

               Aldona SABAITIENĖ

               Vilija KONDROTIENĖ

               Luxemburg

               Robert HUBERTY

               Raoul SCHMIDT

               Unkari

               Malta

               Mark GAUCI

               Vincent ATTARD

               Alankomaat

               Rob TRIEMSTRA

               Martin G. DEN HELD

               Itävalta

               Gertrud BREINDL

               Anna RITZBERGER-MOSER

               Puola

               Danuta KORADECKA

               Daniel Andrzej PODGÓRSKI

               Portugali

               Antόnio SANTOS

               Carlos PEREIRA

               Romania

               Niculae VOINOIU

               Marian TĂNASE

               Slovenia

               Tatjana PETRIČEK

               Jože HAUKO

               Slovakia

               Laurencia JANČUROVÁ

               Eleonóra FABIÁNOVÁ

               Suomi

               Leo SUOMAA

               Wiking HUSBERG

               Ruotsi

               Mikael SJÖBERG

               Per EWALDSSON

               Yhdistynyt kuningaskunta

               Clive FLEMING

               Stuart BRISTOW

   II   TYÖNTEKIJÄJÄRJESTÖJEN EDUSTAJAT

               Maa

               Varsinaiset jäsenet

               Varajäsenet

               Belgia

               François PHILIPS

               Herman FONCK

               Bulgaria

               Aleksander ZAGOROV

               Ivan KOKALOV

               Tšekki

               Miroslav KOSINA

               Radka SOKOLOVÁ

               Tanska

               Jan KAHR FREDERIKSEN

               Stephan AGGER

               Saksa

               Viro

               Argo SOON

               Aija MAASIKAS

               Irlanti

               Sylvester CRONIN

               Esther LYNCH

               Kreikka

               Andreas STOIMENIDIS

               Ioannis ADAMAKIS

               Kroatia

               Gordana PALAJSA

               Marko PALADA

               Espanja

               Pedro J. LINARES

               Marisa RUFINO

               Ranska

               Italia

               Marco LUPI

               Sebastiano CALLERI

               Kypros

               Latvia

               Ziedonis ANTAPSONS

               Mārtiņš PUŽULS

               Liettua

               Luxemburg

               Serge SCHIMOFF

               Marcel GOEREND

               Unkari

               Károly GYÖRGY

               Szilárd SOMLAI

               Malta

               Anthony CASARU

               Joseph CARABOTT

               Alankomaat

               H. VAN STEENBERGEN

               Sonja BALJEU

               Itävalta

               Julia NEDJELIK-LISCHKA

               Alexander HEIDER

               Puola

               Dariusz GOC

               Marzena FLIS

               Portugali

               Fernando José MACHADO GOMES

               Romania

               Corneliu CONSTANTINOAIA

               Adrian CLIPII

               Slovenia

               Slovakia

               Bohuslav BENDÍK

               Alexander ŤAŽÍK

               Suomi

               Erkki AUVINEN

               Paula ILVESKIVI

               Ruotsi

               Christina JÄRNSTEDT

               Yhdistynyt kuningaskunta

               Hugh ROBERTSON

   III   TYÖNANTAJAJÄRJESTÖJEN EDUSTAJAT

               Maa

               Varsinaiset jäsenet

               Varajäsenet

               Belgia

               Kris DE MEESTER

               Thierry VANMOL

               Bulgaria

               Georgi STOEV

               Tšekki

               Karel PETRŽELKA

               Martin RÖHRICH

               Tanska

               Christina SODE HASLUND

               Saksa

               Eckhard METZE

               Stefan ENGEL

               Viro

               Marek SEPP

               Marju PEÄRNBERG

               Irlanti

               Theresa DOYLE

               Carl ANDERS

               Kreikka

               Christos KAVALOPOULOS

               Pavlos KYRIAKONGONAS

               Kroatia

               Nenad SEIFERT

               Admira RIBIČIĊ

               Espanja

               Marina GORDON ORTIZ

               Ranska

               Italia

               Fabiola LEUZZI

               Kypros

               Polyvios POLYVIOU

               Emilios MICHAEL

               Latvia

               Liettua

               Luxemburg

               François ENGELS

               Pierre BLAISE

               Unkari

               Malta

               Alankomaat

               W.M.J.M VAN MIERLO

               R. VAN BEEK

               Itävalta

               Christa SCHWENG

               Julia ENZELSBERGER

               Puola

               Portugali

               Manuel Marcelino PENA COSTA

               Luís HENRIQUE

               Romania

               Ovidiu NICOLESCU

               Octavian Alexandru BOJAN

               Slovenia

               Igor ANTAUER

               Slovakia

               Rόbert MEITNER

               Suomi

               Jan SCHUGK

               Rauno TOIVONEN

               Ruotsi

               Bodil MELLBLOM

               Cecilia ANDERSSON

               Yhdistynyt kuningaskunta

               Lena TOCHTERMANN

               Hannah MURPHY

         2 artikla
   Neuvosto nimittää myöhemmin varsinaiset jäsenet ja varajäsenet, joita ei ole vielä nimetty.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 2 päivänä joulukuuta 2013.

            Neuvoston puolesta

            Puheenjohtaja

         E. GUSTAS

      (1)  EYVL L 216, 20.8.1994, s. 1.

      (2)  EUVL C 322, 27.11.2010, s. 3.


title: Neuvoston päätös 2004/924/YUTP, tehty 22 päivänä marraskuuta 2004, Georgiassa toteutettavan Euroopan unionin oikeusvaltio-operaation EUJUST THEMIS asemaa ja toimintaa koskevan Euroopan unionin ja Georgian välisen sopimuksen tekemisestä

text:
               30.12.2004

               FI

               Euroopan unionin virallinen lehti

               L 389/41

         NEUVOSTON PÄÄTÖS 2004/924/YUTP,
   tehty 22 päivänä marraskuuta 2004,
   Georgiassa toteutettavan Euroopan unionin oikeusvaltio-operaation EUJUST THEMIS asemaa ja toimintaa koskevan Euroopan unionin ja Georgian välisen sopimuksen tekemisestä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 24 artiklan,
   ottaa huomioon puheenjohtajavaltion suosituksen,
   sekä katsoo seuraavaa:

               (1)

               Neuvosto hyväksyi 28 päivänä kesäkuuta 2004 yhteisen toiminnan 2004/523/YUTP Georgiassa toteutettavasta Euroopan unionin oikeusvaltio-operaatiosta, EUJUST THEMIS (1).

               (2)

               Yhteisen toiminnan 7 artiklan mukaan EUJUST THEMIS -operaation Georgiassa olevan henkilöstön asemasta, tarvittaessa myös EUJUST THEMIS -operaation loppuun saattamisen ja joustavan toteuttamisen kannalta välttämättömistä erioikeuksista, vapauksista ja muista takuista, sovitaan Euroopan unionista tehdyn sopimuksen 24 artiklassa määrätyn menettelyn mukaisesti.

               (3)

               Neuvoston annettua 28 päivänä kesäkuuta 2004 puheenjohtajavaltiota avustavalle yhteisen ulko- ja turvallisuuspolitiikan korkeana edustajana toimivalle neuvoston pääsihteerille valtuutuksen aloittaa sen puolesta neuvottelut, korkeana edustajana toimiva pääsihteeri on neuvotellut Georgian hallituksen kanssa sopimuksen EUJUST THEMIS -operaation asemasta ja toiminnasta.

               (4)

               Sen estämättä, mitä sopimuksen 10 artiklan 4 kohdassa määrätään, on EUJUST THEMIS -operaation tavaroiden ja palvelujen hankinnassa noudatettava avoimuuden, suhteellisuuden, tasapuolisen kohtelun ja syrjimättömyyden periaatteita.

               (5)

               Sopimus olisi hyväksyttävä,

         ON PÄÄTTÄNYT SEURAAVAA:
   1 artikla
   Hyväksytään Euroopan unionin puolesta Euroopan unionin ja Georgian välinen sopimus Georgiassa toteutettavan Euroopan unionin oikeusvaltio-operaation EUJUST THEMIS asemasta ja toiminnasta.
   Sopimuksen teksti on tämän päätöksen liitteenä.
   2 artikla
   Neuvoston puheenjohtaja oikeutetaan nimeämään yksi tai useampi henkilö, jolla on valtuudet allekirjoittaa sopimus Euroopan unionia sitovasti.
   3 artikla
   Tämä päätös tulee voimaan päivänä, jona se tehdään.
   4 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 22 päivänä marraskuuta 2004.

            Neuvoston puolesta

            Puheenjohtaja

         B. R. BOT

      (1)  EUVL L 228, 29.6.2004, s. 21.
   KÄÄNNÖS
   Euroopan unionin ja Georgian välinen
   SOPIMUS
   Georgiassa toteutettavan Euroopan unionin oikeusvaltio-operaation EUJUST THEMIS asemasta ja toiminnasta
   EUROOPAN UNIONI, jäljempänä ’EU’
   ja
   GEORGIA, jäljempänä ’vastaanottajavaltio’,
   yhdessä jäljempänä ’osapuolet’,
   OTTAVAT HUOMIOON

               (1)

               vastaanottajavaltion pääministerin Zurab Zhvanian 3 päivänä kesäkuuta 2004 päivätyn kirjeen, jossa EU:ta pyydetään aloittamaan oikeusvaltio-operaatio ja laatimaan vastaanottajavaltion hallituksen ja EU:n väliset asiaankuuluvat järjestelyt,

               (2)

               yhteisen ulko- ja turvallisuuspolitiikan korkeana edustajana toimivan neuvoston pääsihteerin 30 päivänä kesäkuuta 2004 antaman vastauksen, jossa pyyntöön suostutaan,

               (3)

               Euroopan unionin neuvoston 28 päivänä kesäkuuta 2004 hyväksymän yhteisen toiminnan 2004/523/YUTP vastaanottajavaltiossa toteutettavasta Euroopan unionin oikeusvaltio-operaatiosta EUJUST THEMIS,

               (4)

               sen, että EUJUST THEMIS -operaation oletetaan kestävän 12 kuukautta,

               (5)

               vastaanottajavaltion sekä Euroopan yhteisöjen ja niiden jäsenvaltioiden välillä 22 päivänä huhtikuuta 1996 allekirjoitetun kumppanuus- ja yhteistyösopimuksen, joka sisältää määräyksiä yhteistyöstä demokratiaa, oikeusvaltiota, ihmisoikeuksia ja perusvapauksia koskevissa asioissa,

               (6)

               sen, että tässä sopimuksessa määrättyjen erioikeuksien ja vapauksien tarkoituksena ei ole hyödyttää yksittäisiä henkilöitä vaan taata EU:n operaation tehokkuus,

         OVAT SOPINEET SEURAAVAA:
   1 artikla
   Soveltamisala ja määritelmät
   1.   Tämän sopimuksen määräyksiä ja vastaanottajavaltion tekemiä sitoumuksia taikka EUJUST THEMIS -operaatiolle tai EUJUST THEMIS -henkilöstölle annettuja erioikeuksia ja vapauksia, tiloja tai myönnytyksiä sovelletaan ainoastaan vastaanottajavaltion alueella.
   2.   Tässä sopimuksessa sovelletaan seuraavia määritelmiä:

               a)

               ’EUJUST THEMIS -operaatiolla’ tarkoitetaan Euroopan unionin neuvoston 28 päivänä kesäkuuta 2004 hyväksymällä yhteisellä toiminnalla 2004/523/YUTP perustamaa ja vastaanottajavaltiossa toteutettavaa Euroopan unionin oikeusvaltio-operaatiota, mukaan luettuina vastaanottajavaltion alueelle sijoitetut ja EUJUST THEMIS -operaatiolle osoitetut operaation komponentit, päämajat ja henkilöstö;

               b)

               ’operaation johtajalla’ EUJUST THEMIS -operaation johtajaa, jonka Euroopan unionin neuvosto nimittää;

               c)

               ’EUJUST THEMIS -henkilöstöllä’ operaation johtajaa, EU:n jäsenvaltioiden ja EU:n toimielinten lähettämää henkilöstöä sekä EUJUST THEMIS -operaation sopimuspohjaisesti palvelukseen ottamaa kansainvälistä henkilöstöä, joka osallistuu operaation valmisteluun, tukemiseen ja toimeenpanoon. Henkilöstöllä ei tarkoiteta kaupallisia yrittäjiä tai paikallista henkilöstöä;

               d)

               ’päämajalla’ Tbilisissä sijaitsevaa EUJUST THEMIS -operaation päämajaa;

               e)

               ’lähettävällä valtiolla’ EU:n jäsenvaltiota, joka on lähettänyt henkilöstöä EUJUST THEMIS -operaatioon;

               f)

               ’tiloilla’ kaikkia rakennuksia, tiloja ja maa-alueita, jota EUJUST THEMIS -operaation tehtävien suorittaminen ja EUJUST THEMIS -henkilöstön majoittaminen edellyttävät.

         2 artikla
   Yleiset määräykset
   1.   EUJUST THEMIS -operaation ja EUJUST THEMIS -henkilöstön on noudatettava vastaanottajavaltion lakeja ja asetuksia sekä pidätyttävä toimista tai toiminnasta, joka ei sovi yhteen heidän tehtäviensä puolueettoman ja kansainvälisen luonteen tai tämän sopimuksen määräysten kanssa.
   2.   EUJUST THEMIS -operaatio suorittaa tämän sopimuksen mukaiset tehtävänsä itsenäisesti. Vastaanottajavaltio kunnioittaa EUJUST THEMIS -operaation yhtenäistä ja kansainvälistä luonnetta.
   3.   Operaation johtaja ilmoittaa vastaanottajavaltion hallitukselle operaation päämajan sijainnin.
   4.   Operaation johtaja ilmoittaa säännöllisesti ja viipymättä vastaanottajavaltion hallitukselle vastaanottajavaltion alueella sijoitetun EUJUST THEMIS -henkilöstön määrän, nimet ja kansalaisuudet toimittamalla vastaanottajavaltion ulkoasiainministeriölle asiaa koskevan luettelon.
   3 artikla
   Tunnistaminen
   1.   EUJUST THEMIS -henkilöstö on voitava tunnistaa EUJUST THEMIS -henkilökortilla, jota henkilöstöön kuuluvien on pidettävä aina mukanaan. Vastaanottajavaltion asianomaisille viranomaisille toimitetaan EUJUST THEMIS -henkilökortin malli.
   2.   Vastaanottajavaltion ulkoasiainministeriö toimittaa EUJUST THEMIS -henkilöstölle diplomaattikortit heillä olevan 6 artiklassa määritetyn aseman mukaisesti.
   3.   EUJUST THEMIS -operaatio voi käyttää EU:n lippua päämajassaan ja muualla joko yksin tai yhdessä vastaanottajavaltion lipun kanssa siten kuin operaation johtaja päättää.
   4 artikla
   Rajanylitys, liikkuminen ja läsnäolo vastaanottajavaltion alueella
   1.   EUJUST THEMIS -henkilöstön sekä EUJUST THEMIS -operaation omaisuuden ja kulkuvälineiden on ylitettävä vastaanottajavaltion raja virallisilla rajanylityspaikoilla ja käyttäen kansainvälisiä ilmakäytäviä.
   2.   Vastaanottajavaltio helpottaa EUJUST THEMIS -operaation ja EUJUST THEMIS -henkilöstön vastaanottajavaltion alueelle saapumista ja alueelta poistumista. Vastaanottajavaltion alueelle saapumista ja alueelta poistumista koskevia passitarkastuksia lukuun ottamatta EUJUST THEMIS -henkilöstö, joilla on diplomaattikortit, vapautetaan passi-, viisumi- ja maahanmuuttomääräyksistä sekä maahantulotarkastuksista.
   3.   EUJUST THEMIS -henkilöstö vapautetaan ulkomaalaisten rekisteröintiä ja valvontaa koskevien vastaanottajavaltion määräysten noudattamisesta, mutta heidän ei katsota saavan minkäänlaista oikeutta pysyvään oleskeluun tai kotipaikkaan vastaanottajavaltion alueella.
   4.   EUJUST THEMIS -operaatio toimittaa todistuksen vapautuksesta ja luettelon vastaanottajavaltion alueelle operaation tueksi saapuvasta, sen kautta kuljetettavasta tai sieltä poistuvasta EUJUST THEMIS -operaation omaisuudesta ja kulkuvälineistä. Nämä vapautetaan muiden tulliasiakirjojen toimittamisesta. Toimivaltaisille viranomaisille toimitetaan jäljennös todistuksesta vastaanottajavaltion alueelle saavuttaessa ja sieltä poistuttaessa. Todistuksen mallista sovitaan EUJUST THEMIS -operaation ja vastaanottajavaltion toimivaltaisten viranomaisten kesken.
   5.   Operaatiossa käytettäviin ajoneuvoihin ja lentokalustoon sovellettavan lupakäytännön ja rekisteröintivaatimusten suhteen toteutetaan tarvittaessa 16 artiklassa tarkoitettuja lisäjärjestelyjä.
   6.   EUJUST THEMIS -henkilöstö saa kuljettaa moottoriajoneuvoja vastaanottajavaltion alueella edellyttäen, että heillä on voimassaoleva kansallinen ajokortti. Vastaanottajavaltio hyväksyy verotta tai maksutta EUJUST THEMIS -operaatiolle myönnetyt ajokortit tai -luvat.
   7.   EUJUST THEMIS -operaatiolle ja EUJUST THEMIS -henkilöstölle sekä näiden ajoneuvoille, lentokalustolle tai muille kuljetusvälineille, laitteistolle ja tarvikkeille taataan vapaa ja rajoittamaton liikkuvuus vastaanottajavaltion alueella, ilmatila mukaan luettuna. Teknisistä järjestelyistä voidaan tarvittaessa sopia 16 artiklan mukaisesti.
   8.   EUJUST THEMIS -henkilöstö ja EUJUST THEMIS -operaation palvelukseen otettu paikallinen henkilöstö voivat operaation niin edellyttäessä virkatehtävissään matkustaessaan käyttää yleisiä teitä, siltoja ja lentoasemia maksamatta tulleja, maksuja, tietulleja, veroja tai muita maksuja, lukuun ottamatta erityisistä palveluista suoritettavia maksuja.
   5 artikla
   EUJUST THEMIS -operaation erioikeudet ja vapaudet
   1.   EUJUST THEMIS -operaatiolle myönnetään samanlainen asema kuin diplomaattiselle edustustolle diplomaattisista suhteista 18 päivänä huhtikuuta 1961 tehdyssä Wienin yleissopimuksessa, jäljempänä ’Wienin yleissopimus’.
   2.   EUJUST THEMIS -operaatio, sen omaisuus ja varallisuus on vapautettu vastaanottajavaltion rikosoikeudellisesta, siviilioikeudellisesta ja hallinnollisesta tuomiovallasta Wienin yleissopimuksen mukaisesti.
   3.   EUJUST THEMIS -operaation tilat ovat loukkaamattomia. Niihin pääsy on aina kielletty vastaanottajavaltion edustajilta ilman operaation johtajan suostumusta.
   4.   EUJUST THEMIS -operaation tilat, kalusteet sekä muu niissä oleva omaisuus samoin kuin sen kulkuvälineet on vapautettu etsinnästä, pakkoluovutuksesta, takavarikosta ja pakkotäytäntöönpanosta.
   5.   EUJUST THEMIS -operaation arkistot ja asiakirjat ovat aina loukkaamattomia.
   6.   EUJUST THEMIS -operaation kirjeenvaihdolle on annettava samanlainen asema kuin viralliselle kirjeenvaihdolle on annettu Wienin yleissopimuksessa.
   7.   Vastaanottajavaltio sallii EUJUST THEMIS -operaatioon tarvittavien tarvikkeiden maahantuonnin ja vapauttaa ne kaikista tulleista, veroista ja muista vastaavista maksuista, lukuun ottamatta varastointi- ja kuljetusmaksuja sekä muista vastaavista palveluista perittäviä maksuja.
   8.   EUJUST THEMIS -operaatio vapautetaan kaikista kansallisista ja kunnallisista maksuista, veroista tai vastaavista maksuista maahantuotujen tavaroiden ja palvelujen tai operaation käyttämien tilojen osalta edellyttäen, että ne on tarkoitettu EUJUST THEMIS -operaation tarpeisiin. Paikallisilta markkinoilta hankittujen tavaroiden ja palvelujen osalta EUJUST THEMIS -operaatio joko vapautetaan kaikista kansallisista ja kunnallisista maksuista ja veroista, arvonlisävero mukaan luettuna, ja vastaavista maksuista tai vastaanottajavaltio palauttaa ne sille vastaanottajavaltion kansallisen lainsäädännön mukaisesti, edellyttäen, että tavarat ja palvelut on tarkoitettu EUJUST THEMIS -operaation tarpeisiin.
   6 artikla
   EUJUST THEMIS -henkilöstön erioikeudet ja vapaudet
   1.   EUJUST THEMIS -henkilöstölle myönnetään kaikki samat erioikeudet ja vapaudet kuin diplomaattisille edustajille on myönnetty Wienin yleissopimuksessa, jonka mukaisesti Euroopan unionin jäsenvaltioilla on ensisijainen tuomiovalta. Edellä mainitut erioikeudet ja vapaudet myönnetään EUJUST THEMIS -henkilöstölle heidän tehtävänsä suorittamisen ajaksi ja sen jälkeen niiden virallisten toimien osalta, jotka on suoritettu tehtävää suoritettaessa.
   2.   Euroopan unionin korkeana edustajana toimivan neuvoston pääsihteerin on lähettäjävaltion toimivaltaisen viranomaisen nimenomaisella suostumuksella poistettava EUJUST THEMIS -henkilöstön jäsenen koskemattomuus, jos se estäisi oikeuden toteutumisen ja jos tämä voidaan tehdä vahingoittamatta Euroopan unionin etua.
   3.   EUJUST THEMIS -henkilöstöllä on oikeus tuoda maahan ilman tullia tai muita rajoituksia henkilökohtaiseen käyttöön tarvitsemansa tavarat ja viedä nämä tavarat maasta. EUJUST THEMIS -henkilöstöllä on oikeus ostaa verovapaasti ja ilman määrällisiä rajoituksia henkilökohtaiseen käyttöön tarvitsemiaan tavaroita ja viedä tällaisia tavaroita maasta. EUJUST THEMIS -henkilöstö on vapautettu paikallisilta markkinoilta hankituista tavaroista ja palveluista perittävästä arvonlisäverosta ja muista veroista vastaanottajavaltion lainsäädännön mukaisesti.
   4.   EUJUST THEMIS -henkilöstö on työstään saamiensa palkkojen ja palkkioiden osalta vapautettu vastaanottajavaltion maksuista ja veroista. Jos jokin vero määräytyy verovelvollisen asuinpaikan mukaan, asumisajaksi ei katsota aikaa, jonka EUJUST THEMIS -operaatioon lähetetty henkilöstö ja EU-operaatioon sopimuspohjalta palkattu kansainvälinen henkilöstö ovat vastaanottajavaltion alueella tehtäviensä hoitamiseksi.
   7 artikla
   EUJUST THEMIS -operaatioon palkattu paikallinen henkilöstö
   EUJUST THEMIS -operaatioon palkatulla paikallisella henkilöstöllä, jolla on vastaanottajavaltion kansalaisuus tai jolla on sen alueella pysyvä asuinpaikka, on Wienin yleissopimuksen mukaisesti sama asema kuin vastaanottajavaltion alueella olevissa diplomaattisissa edustustoissa työskentelevällä paikallisesti palkatulla henkilöstöllä.
   8 artikla
   Turvallisuus
   1.   Vastaanottajavaltio on omin voimavaroinsa täysin vastuussa EUJUST THEMIS -henkilöstön turvallisuudesta.
   2.   Tätä varten vastaanottajavaltio toteuttaa kaikki tarvittavat toimet EUJUST THEMIS -operaation ja EUJUST THEMIS -henkilöstön turvallisuuden ja suojelun takaamiseksi. Vastaanottajavaltion ehdottamista erityisjärjestelyistä sovitaan operaation johtajan kanssa ennen niiden täytäntöönpanoa. Vastaanottajavaltio sallii EUJUST THEMIS -henkilöstön lääkinnällisistä syistä tapahtuvaan evakuointiin liittyvät toimet ja tukee niitä korvauksetta. Tarvittaessa sovitaan 16 artiklassa tarkoitetuista lisäjärjestelyistä.
   9 artikla
   Yhteistyö ja mahdollisuus saada tietoja
   1.   Vastaanottajavaltio tekee täysimääräisesti yhteistyötä EUJUST THEMIS -operaation ja EUJUST THEMIS -henkilöstön kanssa ja antaa niille täyden tukensa.
   2.   Vastaanottajavaltio antaa pyydettäessä ja jos se on EUJUST THEMIS -operaation tehtävän toteuttamiseksi tarpeen EUJUST THEMIS -henkilöstölle tosiasiallisen pääsyn:

               —

               vastaanottajavaltion valvonnassa oleviin rakennuksiin, tiloihin, sijoituspaikkoihin ja virka-ajoneuvoihin,

               —

               sen valvonnassa oleviin ja EUJUST THEMIS -operaation toimeksiannon kannalta merkityksellisiin asiakirjoihin, aineistoihin ja tietoihin.

         Tarvittaessa toteutetaan 16 artiklassa tarkoitettuja lisäjärjestelyjä.
   3.   Operaation johtaja ja vastaanottajavaltio neuvottelevat säännöllisesti ja toteuttavat asianmukaiset toimenpiteet tiiviin ja molemminpuolisen yhteydenpidon varmistamiseksi kaikilla asiaankuuluvilla tasoilla.
   10 artikla
   Vastaanottajavaltion tuki ja hankinnat
   1.   Vastaanottajavaltio suostuu EUJUST THEMIS -operaation pyynnöstä avustamaan sopivien tilojen löytämisessä.
   2.   Vastaanottajavaltion omistamia tiloja annetaan pyynnöstä käyttöön maksutta, jos niitä on saatavilla.
   3.   Vastaanottajavaltio avustaa ja tukee käytettävissään olevin keinoin ja kykyjensä mukaan operaation valmistelua, perustamista, täytäntöönpanoa ja tukitoimia, EUJUST THEMIS -operaation asiantuntijoiden sijoittaminen vastaanottajavaltion viranomaisten yhteyteen ja heidän tarvitsemansa laitteet mukaan luettuina.
   4.   EUJUST THEMIS -operaatio pyrkii mahdollisimman laajalti hankkimaan paikallisesti palveluja, tavaroita ja henkilöstöä operaation vaatimukset huomioon ottaen.
   11 artikla
   EUJUST THEMIS -henkilöstön jäsenen kuolema
   1.   Operaation johtajalla on oikeus huolehtia EUJUST THEMIS -henkilöstön kuolleen jäsenen sekä tälle kuuluneen henkilökohtaisen omaisuuden kotiinkuljetuksesta ja tehdä sitä koskevia soveltuvia järjestelyjä.
   2.   EUJUST THEMIS -henkilöstön kuolleelle jäsenelle ei suoriteta ruumiinavausta ilman lähettävän valtion suostumusta tai, kansainvälisen henkilöstön jäsenen osalta, ilman hänen kansallisuusvaltionsa suostumusta eikä ilman EUJUST THEMIS -operaation ja/tai asianomaisen valtion edustajan läsnäoloa.
   12 artikla
   Viestintä
   EUJUST THEMIS -operaatiolla on oikeus rajoittamattomaan radiolla (satelliittiradio, kannettava radio tai käsiradio mukaan luettuina), puhelimella, lennättimellä, telefaksilla tai muulla välineellä tapahtuvaan viestintään.
   13 artikla
   Korvausvaatimukset kuolemantapauksen, henkilövahinkojen tai vahinkojen ja menetysten johdosta
   1.   EU:n jäsenvaltiot tai EU:n toimielimet eivät ole velvollisia maksamaan korvauksia tapauksissa, joissa korvausvaatimukset perustuvat toimiin, jotka liittyvät kansalaislevottomuuksiin tai EU:n operaation tai sen henkilöstön suojeluun tai jotka ovat seurausta operaation täytäntöönpanosta.
   2.   Kaikki muut siviilioikeudelliset korvausvaatimukset, mukaan lukien EUJUST THEMIS -operaation paikallisesti palkatun henkilöstön vaatimukset, joissa operaatio tai joku sen jäsenistä on osapuolena ja joissa vastaanottajavaltion tuomioistuimilla ei ole toimivaltaa jostakin tämän sopimuksen määräyksestä johtuen, toimitetaan vastaanottajavaltion viranomaisten kautta operaation johtajalle ja käsitellään 16 artiklassa tarkoitetuin erillisjärjestelyin, jolloin vahvistetaan menettelyt korvausvaatimusten ratkaisemiseksi ja käsittelemiseksi. Korvausvaatimukset ratkaistaan sen jälkeen, kun asianomainen valtio on antanut etukäteissuostumuksensa.
   14 artikla
   Riitojen ratkaisu
   1.   Kaikista tämän sopimuksen soveltamiseen liittyvistä kysymyksistä keskustellaan yhteisessä koordinointiryhmässä. Tämä ryhmä koostuu EUJUST THEMIS -operaation sekä vastaanottajavaltion toimivaltaisten viranomaisten edustajista.
   2.   Jos ratkaisuun ei päästä aikaisemmassa vaiheessa, tämän sopimuksen tulkintaan ja soveltamiseen liittyvät riidat ratkaistaan vastaanottajavaltion ja EU:n edustajien välillä diplomaattisin keinoin.
   15 artikla
   Muut määräykset
   1.   Kun tässä sopimuksessa viitataan EUJUST THEMIS -operaation ja EUJUST THEMIS -henkilöstön erioikeuksiin, vapauksiin ja muihin oikeuksiin, vastaanottajavaltion hallitus vastaa siitä, että sen asianomaiset paikalliset viranomaiset panevat täytäntöön ja toteuttavat kyseiset erioikeudet, vapaudet ja muut oikeudet.
   2.   Tämän sopimuksen tarkoituksena ei ole poiketa oikeuksista, joita EU:n jäsenvaltiolle tai mille tahansa EUJUST THEMIS -operaatioon osallistuvalle muulle valtiolle tai niiden henkilöstölle muissa sopimuksissa annetaan, eikä sitä ole tulkittava tällä tavoin.
   16 artikla
   Lisäjärjestelyt
   Tämän sopimuksen täytäntöönpanon edellyttämistä lisäjärjestelyistä sovitaan operaation johtajan ja vastaanottajavaltion hallintoviranomaisten välillä.
   17 artikla
   Voimaantulo ja päättyminen
   1.   Tämä sopimus tulee voimaan, kun osapuolet ovat antaneet kirjallisen ilmoituksen siitä, että sen voimaantulon edellyttämät sisäiset vaatimukset on täytetty.
   2.   Tätä sopimusta voidaan muuttaa osapuolten keskinäisellä kirjallisella sopimuksella. Muutokset tulevat voimaan, kun osapuolet ovat antaneet kirjallisen ilmoituksen siitä, että niiden voimaantulon edellyttämät sisäiset vaatimukset on täytetty.
   3.   Sopimus on voimassa, kunnes EUJUST THEMIS -operaatio tai kaikki sen henkilöstön jäsenet ovat lopullisesti poistuneet maasta.
   4.   Tämä sopimus voidaan sanoa irti jommankumman osapuolen kirjallisella ilmoituksella. Irtisanominen tulee voimaan 60 päivää sen jälkeen, kun toinen osapuoli on ottanut vastaan sitä koskevan ilmoituksen.
   5.   Tämän sopimuksen päättyminen tai irtisanominen ei vaikuta tämän sopimuksen täytäntöönpanosta ennen sen päättymistä tai irtisanomista johtuviin oikeuksiin ja velvollisuuksiin.

      Tehty Tbilisissä 3 päivänä joulukuuta 2004 kahtena alkuperäiskappaleena englannin kielellä.

          Euroopan unionin puolesta

         Georgian puolesta